text:
Vaega 128
1–5, E tatau i tusitalafaamaumau i alaalafaga ma i le ekalesia aoao ona faamaonia le moni o papatisoga mo e ua maliliu; 6–9, O a latou talafaamaumau ua faamauina ma tusifaamaumauina i le lalolagi ma le lagi; 10–14, O le faatanoa o le vai papatisoga o se faatusa o le tuugamau; 15–17, Ua fuatai mai e Elia le mana e faatatau i le papatisoga mo e ua maliliu; 18–21, O ki uma, mana, ma pule o tisipenisione ua mavae ua toefuatai mai; 22–25, Ua folafola mai tala fiafia ma mamalu mo e o ola ma e ua maliliu.
1 E pei ona ou fai atu ia te outou i laʼu tusi ae ou te lei tuua loʼu fale, o le a ou tusi atu ia te outou mai lea taimi i lea taimi ma tuu atu ia te outou faamatalaga e faatatau i mataupu e tele, o lea ou te toe faaauau ai le mataupu o le apapatisoga mo e ua maliliu, ona e peiseai ua i ai pea lena mataupu i loʼu mafaufau, ma uunaʼi malosi mai e sili atu i oʼu lagona, talu mai ona tuli o aʼu e oʼu fili.
2 Sa ou tusia atu ia te outou ni upu itiiti o le faaaliga e faatatau i se tusitalafaamaumau. Ua ou maua ni vaaiga itiiti faaopoopo e faatatau i lenei mataupu, ia o le a ou faamaonia nei. O lena mea, sa taʼu atu i laʼu tusi muamua e tatau ona i ai se atusitalafaamaumau, o lē e tatau ona molimau-vaai, ma faalogo foi i ona taliga, ina ia mafai ona faia e ia se talafaamaumau moni i luma o le Alii.
3 O lenei, e faatatau i lenei mataupu, e faigata tele i se tusitalafaamaumau e toatasi ona i ai i taimi uma, ma faia le galuega uma. Ina ia foʼia lenei faigata, e mafai ona tofia se tusitalafaamaumau i uarota taitasi o le aai, o sē ua agavaa lelei i le tusiga saʼo o tala; ma ia tuu atu ia te ia ia matua auiliili ma saʼo tonu i le tusiga o taualumaga atoa, ma faamaonia i lana talafaamaumau sa vaai o ia i ona mata, ma faalogo i ona taliga, ma tusia le aso, ma igoa, ma isi mea faapena, ma le talafaasolopito o le mea atoa na fai; ma taʼu mai foi igoa o ni tagata se toatolu e i ai, pe afai e i ai ni isi, o e e mafai ona faamaonia lea lava mea i soo se taimi pe a valaau atu i ai, ina ia mafai ona faamautuina o upu uma e ala i fofoga o ni amolimau e toalua pe toatolu.
4 Ona, tuu atu lea i ai o se tusitalafaamaumau aoao, o lē e mafai ona tuulima atu i ai isi talafaamaumau ia, ua o faatasi ma tusifaamaonia i luga o a latou lava saini, e faamaonia ai o le talafaamaumau ua latou faia ua moni. Ona mafai lea e le tusitalafaamaumau aoao o le ekalesia ona tusia le talafaamaumau i le tusi aoao a le ekalesia, faatasi ma tusifaamaonia ma molimau uma na auai, faatasi ma lana lava faamatalaga ua talitonu moni lava o ia o faamatalaga ma talafaamaumau ua taʼua i luga, ua moni, mai lona malamalama i le uiga lautele ma le tofiga o ia alii e le ekalesia. Ma a uma ona faia o lenei mea i le tusi aoao a le ekalesia, o le a faapea lava ona paia o le talafaamaumau, ma tali ai le sauniga e pei lava na vaai i ai o ia i ona mata ma faalogo i ai i ona taliga, ma fai se talafaamaumau o lea lava sauniga i le tusi aoao o le ekalesia.
5 Atonu tou te manatu ua auiliili tele lenei faatulagaga o mea; ae tuu mai ou te taʼu atu ia te outou ua nao se mea e tali atu ai i le finagalo o le Atua, i le mulimuli lea i le sauniga ma le sauniuniga na faauu ma saunia e le Alii i luma atu o le faavaega o le lalolagi, mo le afaaolataga o e ua maliliu, o e e maliliu e aunoa ma se emalamalama o le talalelei.
6 O lenei foi, ou te manao ia outou manatua sa mafaufauina e Ioane le Talifaaaliga lenei lava mataupu e faatatau i e ua maliliu; ina ua fetalai mai o ia, e pei o le a outou maua ua tusifaamaumauina i le Faaaliga 20:12: Ma na ou vaai i e na oti, o e faatauvaa ma e taʼutaʼua, o tutu i luma o le Atua; ma sa fofola tusi; ma sa fofola se tasi tusi, o le tusi lea o le ola; ma sa faamasinoina e na oti i mea na tusia i tusi, e tusa ma a latou galuega.
7 O le a outou iloa i lenei mausii sa tatalaina tusi; ma sa tatalaina se isi tusi, o le atusi lea o le ola; ae sa faamasinoina e ua maliliu i mea na sa tusia i tusi, e tusa ma a latou galuega; o lea, o tusi ua taʼua atonu o tusi ia ua i ai talafaamaumau o a latou galuega, ma ua faasino i etalafaamaumau ua tausia i le lalolagi. Ma o le tusi sa taʼua o le tusi o le ola o le talafaamaumau lea ua tausia i le lagi; o le mataupu autu lea ua o gatasi tonu ma le mataupu faavae ua poloaiina ai outou i le faaaliga o loo i ai i le tusi na ou tusi atu ia te outou ae ou te lei tuua loʼu fale—ina ia mafai ia outou faamaumauga uma ona tusifaamaumauina i le lagi.
8 O lenei, o le uiga o lenei sauniga, ua i ai i le amana o le perisitua, e ala i le faaaliga a Iesu Keriso, lea ua tuu mai ai i totonu e faapea o soo se mea tou te efaamauina i le lalolagi o le a faamauina foi lea i le lagi, ma o soo se mea tou te tatalaina i le lalolagi o le a tatalaina foi lea i le lagi. Po o, i ni isi upu, i le ave lea o se vaaiga ese mai o le faaliliuga, o soo se mea tou te tusifaamaumauina i le lalolagi o le a tusifaamaumauina i le lagi, ma o soo se mea tou te lē tusifaamaumauina i le lalolagi o le a lē tusifaamaumauina foi i le lagi; aua o le a faamasino ai o outou tagata maliliu mai i tusi, e tusa ma a latou lava galuega, pe na faia e i latou lava isauniga i o latou lava tagata patino, pe ala i ni o latou lava sui, e tusa ma le sauniga na saunia e le Atua mo lo latou ofaaolataga mai i luma atu o le faavaega o le lalolagi, e tusa ma talafaamaumau sa latou tausia e faatatau i o latou tagata maliliu.
9 Atonu e foliga i ni isi o se mataupu faavae faasausili tele ua tatou tautala i ai—o se mana lea e faamaumau pe fusia ai i le lalolagi ma fusia ai i le lagi. E ui i lea, i vaitausaga uma o le lalolagi, soo se taimi na tuu mai ai e le Alii se atisipenisione o le perisitua i soo se alii e ala i faaaliga moni, po o i soo se vaega o alii, sa tuuina mai lenei mana i taimi uma. O lea, soo se mea na faia e na alii i le epule, i le suafa o le Alii, ma faia tonu ma le faamaoni, ma tausia se talafaamaumau tatau ai ma faamaoni o lea lava mea, sa avea o se tulafono i le lalolagi ma i le lagi, ma sa lē mafai ona solofuaina, e tusa ma poloaiga a le iIeova silisili. O se upu faamaoni lenei. O ai e mafai ona faalogo i ai?
10 O lenei foi, mo se faataitaiga, le Mataio 16:18, 19: Ma Ou te fai atu foi ia te oe, o Peteru oe, ma Ou te ati aʼe laʼu ekalesia i luga o lenei papa, ma e lē mafai e faitotoa o seoli ona manumalo faasaga i ai. Ma Ou te tuu atu ia te oe ki o le malo o le lagi: ma o soo se mea e te faamauina i le lalolagi, o le a faamauina foi lea i le lagi; ma o soo se mea e te tālā i le lalolagi, o le a tatalaina foi lea i le lagi.
11 O lenei o le mealilo tele ma sili o le mataupu atoa, ma le lelei sili aoao o le mataupu atoa ua taatia nei i o tatou luma, ua i ai lea i le mauaina o mana o le Perisitua Paia. Ona o ia e tuu atu i ai ia aki e leai se faigata e i ai i le mauaina o le malamalama o mea moni e faatatau i le eolataga o le fanauga a tagata, e faatatau uma mo e ua maliliu faapea ma mo e o ola.
12 O totonu o iinei ua i ai le amamalu ma le eviiga, ma le iola pea ma le ola e faavavau—O le sauniga o le papatisoga i le vai, ia ofaatofuina ai ina ia o gatasi ma le faatusa o le maliu, ina ia o gatasi le tasi mataupu autu ma le isi; o le faatofuina i le vai ma le alu aʼe i fafo mai le vai ua faatusa i le toetutu mai o e ua maliliu i le o mai i fafo mai o latou tuugamau; o lea na faatu ai lenei sauniga e fai ai se sootaga ma le sauniga o le papatisoga mo e ua maliliu, aua ua faatusa lea i e ua maliliu.
13 O lea, na faatu ai le afaatanoa o le vai papatisoga o se efaatusa o le tuugamau, ma na poloaiina ai ia tuu i se mea i lalo i le mea e masani ona potopoto ai e o ola, e faailoa atu ai e o ola ma e ua oti, ma ina ia i ai i mea uma so latou faatusa, ma ina ia o gatasi ma le tasi—o mea faalelalolagi ua o gatasi ma mea faalelagi, e pei ona taʼu mai e Paulo, i le 1 Korinito 15:46, 47, ma le 48:
14 Ae peitai e le muamua le faaleagaga, a o le faaletino; ona mulimuli ai lea o le faaleagaga. E faaleeleele le uluai tagata, na fua mai i le eleele; a o le tagata mulimuli, o le Alii lea mai le lagi. Pei o lē faaleeleele, e faapea lava o e faaleeleele; pei o lē faalelagi, e faapea lava o e faalelagi. Ma e faapei o talafaamaumau ua i ai i le lalolagi e faatatau i o outou tagata maliliu, ua tonu ona faia, ua faapea foi ona i ai o talafaamaumau i le lagi. O lenei, la, o le amana faamau ma faamauina lea, ma, i se tasi uiga o le upu, o eki ia o le malo, ia ua i ai le ki o le imalamalama.
15 Ma o lenei, oʼu uso e, ma tuafafine pele e ma alofaina, tuu mai ia te aʼu e tauina atu ia te outou o mataupu autu nei e faatatau i e ua maliliu ma e o ola e lē mafai ona tatou ala māmā atu ai i luga, e faatatau i lo tatou olataga. Ona o lo latou aolataga ua tatau ma taua tele mo lo tatou olataga, e pei ona faimai Paulo e faatatau i tamā—e faapea e lē mafai ona efaaatoatoaina o i latou e aunoa ma i tatou—pe mafai foi ona faaatoatoaina i tatou e aunoa ma o tatou tagata maliliu.
16 Ma o lenei, e faatatau i le papatisoga mo e ua maliliu, o le a ou tuu atu ia te outou ni isi upusii a Paulo, i le 1 Korinito 15:29: A faapea, pe faapefea e ua papatisoina ma sui o e ua oti? Afai e moni, e le toe tutu e ua oti, ona o le a ea ua papatisoina ai i latou ma sui o e ua oti?
17 O lenei foi, e faaopoopo i lenei upusii ou te tuu atu ai ia te outou se upusii mai se tasi o perofeta, o lē sa silasila totoʼa lona fofoga i le atoefuataiga o le perisitua, mamalu o le a faaali mai i aso e gata ai, ma i se ala faapitoa i lenei mataupu sili ona mamalu o mataupu uma o le talalelei tumau-faavavau, ua taʼua, o le papatisoga mo e ua maliliu; aua ua fai mai Malaki, mataupu mulimuli, fuaiupu 5 ma le 6: Faauta, Ou te auina atu ia te outou eElia le perofeta ae lei oo mai le aso tele ma le mataʼutia o le Alii. Ma o le a liliu e ia le loto o tamā i fanau, ma le loto o fanau i o latou tamā, neʼi Ou alu atu ma taia le lalolagi i se fetuu.
18 Atonu e mafai ona ou faia se faaliliuga e sili atu ona amanino i lo lea, ae ua lava le manino ua i ai i le tulaga ua i ai nei e talafeagai ma loʼu faamoemoe. Ua lava ona iloa, i le tulaga lenei, o le a taia le lalolagi i se fetuu vagana ua i ai se ituaiga o esooga mau po o se isi mea i le va o tamā ma fanau, i luga o se mataupu po o se isi mea—ma faauta o le a lena mataupu? O le ipapatisoga lea mo e ua oti. Ona o i tatou e aunoa ma i latou e lē mafai ona faaatoatoaina; pe mafai foi ona faaatoatoaina i latou e aunoa ma i tatou. Pe mafai foi ona faaatoatoaina i latou po o i tatou e aunoa ma i latou o e na maliliu i i le talalelei; aua e tatau i le aumai o le otisipenisione o le atoatoaga o taimi, le tisipenisione lea ua amata nei ona aumai, ona faia o se tuufaatasiga atoa ma oʼooʼo ma atoatoa, ma se sooga mau faatasi o tisipenisione, ma ki, ma mana, ma mamalu, ma faaali mai e amata mai i aso o Atamu e oo mai lava i le taimi nei. Ma ua lē gata i lenei, ae o mea na sa lei faaalia mai lava mai le ufaavaega o le lalolagi, ae sa tausi natia mai i e popoto ma mafaufau, o le a faaalia i ftamameamea ma fesusui, i le tisipenisione lenei o le atoaga o taimi.
19 O lenei, o le a le mea ua tatou faalogo i ai i le talalelei ua tatou maua? O se leo o le fiafia! O se leo o le alofa mutimutivale mai le lagi; ma o se leo o le aʼupumoni mai le eleele; o tala fiafia mo e ua oti; o se leo o le fiafia mo e o ola ma e ua oti; o etala fiafia o le olioli tele. E matua matagofie i luga o mauga ivae o i latou o e e aumaia tala fiafia o mea lelei, ma fai mai ia Siona: Faauta, ua nofotupu lou Atua! E pei o le osau o Karamelu, o le a faapena ona alu ifo o le malamalama o le Atua i o latou luga!
20 O lenei foi, o le a le mea ua tatou faalogoina? O tala fiafia mai aKumora! O eMoronae, o se agelu mai le lagi, ua folafola mai le faataunuuga o perofeta—o le itusi o le a faaali mai. O le siufofoga o le Alii i le vao o oFeiete, itumalo o Seneka, ua folafola mai molimau e toatolu e umolimau i le tusi! O le siufofoga o fMekaeli i auvai o le Susikuana, na iloa ai le tiapolo ina ua tu mai o ia e pei o se agelu o le gmalamalama! O le siufofoga o lPeteru, Iakopo, ma Ioane i le vao i le va o Haramoni, i le itumalo o Susikuana, ma Kolesavile, i le itumalo o Perume, i luga o le vaitafe o Susikuana, ua taʼu mai o i latou lava ua i ai mki o le malo, ma le tisipenisione o le atoaga o taimi!
21 O lenei foi, o le siufofoga o le Atua i le potu o le aTamā matua o Uitimera, i Feiete, i le itumalo o Seneka, ma i taimi eseese, ma i nofoaga eseese i malaga ma puapuagatia uma o lenei Ekalesia a Iesu Keriso o le Au Paia o Aso e Gata Ai! Ma le siufofoga o Mekaeli, le agelu sili; o le siufofoga o eKaperielu, ma iRefaelu, ma oagelu eseese, mai ia Mekaeli po o uAtamu e oo mai i lalo i le taimi nei, ua latou tautino uma mai a latou ftisipenisione, a latou aiā, a latou ki, o latou mamalu, o latou malualiʼi ma viiga, ma le mana o lo latou perisitua; ua tuu mai lea fasifuaitau i lea fasifuatau, o lea gmataupu i le a mataupu; o si mea itiiti i ʼi, ma si mea itiiti i ʼo; ua tuu mai ai ia te i tatou le faamafanafanaga i le folafola atu o mea o le a oo mai, ua faamautu ai lo tatou lfaamoemoe!
22 Uso e, tatou te lē o atu pea ea i lenei savali sili? O atu i luma ae lē o le solomuli. Lototetele, uso e; o atu pea, o atu pea i le manumalo! Ia olioli o outou loto, ma ia fiafia tele. Tuu atu i le lalolagi e alalaga i apesega. Tuu atu i e ua oti e tautala mai i viiga e faavavau i le Tupu o eEmanuelu, o lē na faauuina, ae lei i ai le lalolagi, le mea e mafai ai e i tatou ona itogiolaina i latou i fafo mai lo latou ofalepuipui; ona o le a faasaolotoina pagota.
23 Ia tuu atu i amauga e alalaga i le olioli, ma o outou o vanu uma ia alalaga leo tetele; ma outou o sami ma laueleele matutu uma ia taʼutaʼu atu mea ofoofogia a lo outou Tupu Faavavau! Ma o outou o vaitafe, ma alia, ma vai iti, ia tafe atu i lalo ma le fiafia. Ia tuu atu i vao ma laau uma o le fanua ia viia le Alii; ma outou o epapa ʼalā ia fetagisi i le olioli! Ma ia tuu atu i le la, le masina, ma ifetu o le taeao ia pepese faatasi, ma ia tuu atu i atalii uma o le Atua ia alalaga i le olioli! Ma ia tuu atu i foafoaga faavavau e tautino atu lona suafa e faavavau ma faavavau lava! Ma ou te toe fai atu, ua matua mamalu lava le siufofoga ua tatou faalogoina mai le lagi, ua folafola mai i o tatou taliga, le mamalu, ma le olataga, ma le viiga, ma le oola pea, ma le uola e faavavau; o malo, ma itumalo, ma mana!
24 Faauta, ua oo mai lava le aaso tele o le Alii; ma o ai e mafai ona egafatiaina le aso o lona oo mai, o ai e mafai ona tu pe a afio mai o ia? Aua ua pei o ia o le afi a le itunu auro, ma pei o le moli a le taʼofu; ma o le a nofo o ia e pei o se ofaalelei ma faamamā ario, ma o le a faamamā e ia atalii o uLevi, ma faamamā i latou e pei o le auro ma le ario, ina ia mafai ona latou fosi atu i le Alii se taulaga i le amiotonu. O lea, ia tatou osi atu, o se ekalesia ma se nuu, ma se Au Paia o Aso e Gata Ai, se taulaga i le Alii i le amiotonu; ma ia tatou tuu atu i lona malumalu paia, pe a uma, se tusi ua i ai gtalafaamaumau o o tatou tagata maliliu, lea o le a agavaa mo le talia atoatoa.
25 Uso e, ua ia te aʼu ni mea e tele e fai atu ia te outou e uiga i le mataupu; ae o le a faaiʼu mo le taimi nei, ma faaauau le mataupu i se isi taimi. O aʼu, e pei lava o taimi uma, o la outou auauna lotomaualalo ma uo lē masuia lava.


c: text/html

text:
MATAUPU AUTŪ | O LE Ā LE SILAFAGA A LE ATUA I TAUA?
Le Silafaga a le Atua i Taua i Aso Nei
O loo matuā mafatia tagata i aso nei. O loo faaauau ona tatalo le toʻatele i le Atua mo se mapusaga, ma taumānatu po o le a iai ea se mapusaga. Po o faafofoga mai le Atua i a latou talosaga? Ae faapefea i latou o loo faaaogā taua ina ia faamuta ai o latou mafatiaga? Pe e lagolagoina e le Atua a latou taumafaiga, ma silasila i ai e talafeagai ona tauina na taua?
Muamua, o se faamāfanafanaga le mea moni lenei: O loo silafia e le Atua mafatiaga i le lalolagi i aso nei, ma e iai se mea o loo finagalo o ia e faia e faatatau i nei mafatiaga. (Salamo 72:13, 14) Ua folafola mai e le Atua i lana Afioga le Tusi Paia, o i latou “ua mafatia i puapuaga, e maua le mapusaga.” I le ā le taimi? “I le faaaliga o le Alii o Iesu mai le lagi faatasi ma ana agelu malolosi . . . a o ia faaoo mai le tauimasui i ē e lē iloa le Atua, ma ē e lē usiusitaʻi i le tala lelei a lo tatou Alii o Iesu.” (2 Tesalonia 1:7, 8) O lenei faaaliga mai o Iesu o le a tupu i le lumanaʻi, i le “taua o le aso tele o le Atua o Lē e ona le malosi uma lava,” po o Amaketo, lea e taʻua i le Tusi Paia.—Faaaliga 16:14, 16.
I lenā taua i le lumanaʻi, e lē faaaogāina e le Atua tagata, a o lona Alo o Iesu Keriso faatasi ma isi foafoaga agaga malolosi, ina ia tau le taua faasaga i ē amioleaga. O le a faaiʻuina e ʻautau malolosi i le lagi faiga sauā uma lava.—Isaia 11:4; Faaaliga 19:11-16.
E lē o suia lava le silafaga a le Atua i taua seʻia oo mai i aso nei. O loo tumau ona silasila o ia i taua o se auala talafeagai e faaiʻuina ai faiga sauā ma le amioleaga. Peitaʻi, e pei ona iai mai lava i le faagasologa o le talafaasolopito, o le Atua lava ia e iai le aiā e filifilia ai le taimi e tatau ona tau ai na taua, ma po o ai e tatau ona tauina. Ua tatou iloa ua uma ona filifili le Atua, o le taua lea e faaiʻuina ai le amioleaga ma faia ai le tauimasui mo ē o loo mafatia, o le a faia i le lumanaʻi, ma o le a tauina e lona Alo o Iesu Keriso. O lea la, e lē o lagolagoina e le Atua taua i aso nei, e tusa lava pe e foliga mai e saʻo māfuaaga e tau ai na taua.
O se faataʻitaʻiga, seʻi faapea ua tauaʻimisa se ʻauso ae e lē o iai lo laʻua tamā. Ua lē toe misa i laʻua mo sina taimi ae vili atu i lo la tamā. Ua fai atu le isi tama o le isi na amataina le misa, ae ua faapea atu foʻi le isi sa faileagaina o ia. Ua taʻitasi i laʻua ma faamoemoe o le a lagolago e le tamā a laʻua itu. Peitaʻi, ina ua uma ona latou talanoa, ua faapea mai le tamā e aua neʻi toe tauaʻimisa, ae faatali seʻi taunuu atu i le fale ona foʻia lea o le faafitauli. Sa faatalitali i laʻua mo sina taimi. Peitaʻi, e leʻi umi ae toe tauaʻimisa foʻi. Ina ua taunuu le tamā, ua lē fiafia o ia ma faasala i laʻua uma ona ua la lē usiusitaʻi.
I aso nei, e masani ona tatalo atunuu o loo tauina taua i le Atua mo se fesoasoani. Peitaʻi, e leai se itu taua i aso nei e lagolagoina e le Atua. Ua ia taʻua ma le manino i lana Afioga le Tusi Paia, ia “aua le taui atu le leaga i le leaga i se tasi,” ma “aua tou te tauimasui.” (Roma 12:17, 19) Ua fetalai foʻi o ia, e tatau i tagata ona “matuā faatalitali atu iā te ia” i le taimi e gaoioi ai, lea o le a ia faia iā Amaketo. (Salamo 37:7) Pe afai e tau e atunuu taua e aunoa ma le faatalitali i le Atua, e silasila o ia i na taua o ni gaoioiga faamaualuga ona o le ita, ma e lē fiafia i ai lona finagalo. O lea, iā Amaketo, o le a faaalia mai ai e le Atua lona toʻasā ma faamuta atoatoa femisaʻiga a atunuu, e ala i le ʻfaaiʻuina o taua i tuluʻiga o le lalolagi.’ (Salamo 46:9; Isaia 34:2) Ioe, o Amaketo o le taua lea o le a faaiʻuina ai taua uma.
O le faaiʻuina o taua o se tasi lea o faamanuiaga mai i le tele o faamanuiaga o le Malo o le Atua. O le malo lenā sa faasino i ai Iesu ina ua tatalo: “Ia oo mai lou malo. Ia faia lou finagalo i le lalolagi, e pei ona faia i le lagi.” (Mataio 6:10) O le a tafiesea e le Malo o le Atua taua uma, faapea le amioleaga lea ua avea ma pogai autū o taua. * (Salamo 37:9, 10, 14, 15) O le māfuaaga lea o loo taulaʻi atu ai ma le naunau soo o Iesu i faamanuiaga o le Malo o le Atua.—2 Peteru 3:13.
Ae o le ā le umi e tatau ona tatou faatalitali ai i le Malo o le Atua ina ia faaiʻuina mafatiaga uma, le amioleaga ma faiga sauā? O le faataunuuina o valoaga o le Tusi Paia, ua faaalia mai ai ua tatou ola i “aso e gata ai” o lenei faiga o mea. (2 Timoteo 3:1-5) * Ua lē o toe umi ona faaiʻuina lea e le Malo o le Atua, o nei aso e gata ai, e ala i le taua iā Amaketo.
E pei ona muaʻi taʻua, o ē o le a faaumatia i lenei taua faaiʻu, o i latou ia “e lē usiusitaʻi i le tala lelei a lo tatou Alii o Iesu.” (2 Tesalonia 1:8) Ae ia manatua, e lē fiafia le Atua i le oti o se tasi, e aofia ai ma ē e amioleaga. (Esekielu 33:11) Talu ai “e lē finagalo o ia e faaumatia se tasi” i lenei taua faaiʻu, o lea ua ia faamautinoa ai e talaʻiina atu le tala lelei e faatatau i lo tatou Alii o Iesu, “i le lalolagi atoa e fai ma molimau i atunuu uma,” a o leʻi oo mai le iʻuga. (2 Peteru 3:8, 9; Mataio 24:14; 1 Timoteo 2:3, 4) Ioe, e ala i le talaʻiga o loo faia e Molimau a Ieova i le lalolagi aoao, ua maua ai e tagata i aso nei le avanoa e iloa ai le Atua, usiusitaʻi i le tala lelei e faatatau iā Iesu, ma ola seʻia oo atu i le aso e lē toe iai ni taua.
^ pala. 9 O le a aveesea foʻi e le Malo o le Atua le fili o tagata, o le oti. E pei ona taʻua i le mataupu i le itulau e 16 o lenei lomiga, o le a toe faatutūina mai e le Atua le anoanoaʻi o tagata, e aofia ai ma le toʻatele o ē na maliliu ona o taua.
^ pala. 10 Mo nisi faamatalaga e faatatau i aso e gata ai, tagaʻi i le mataupu e 9 o le tusi O ā Aʻoaʻoga Moni a le Tusi Paia? lomia e Molimau a Ieova.

robotstxt: allowed

filter: keep


text:
UA FESILI MAI LE ʻAUFAITAU . . .
Aiseā e Sesē ai Tū Masani o le Kerisimasi?
Ua tele tausaga o taʻua le Kerisimasi, o se aso faamanatu masani faa-Kerisiano e faamanatu ai le fanau mai o Iesu. Peitaʻi, e tatou te taumānatu pe na faapefea ona fesootaʻi atu le tele o tū masani e faia i lenā aso faamanatu, i le fanau mai o Iesu.
O se tasi o vala, o le talafatu e faatatau iā Santa Claus. O le Santa Claus i aso nei, lea e foliga fiafia, e sinā lana ʻava, e mūmū ona alafau, ma e lanu mūmū lona suti, na faia mo se faasalalauga faalauiloa a se kamupani e gaosia meainu i Amerika i Mātū i le 1931. Peitaʻi, ua avea o se faasalalauga e taulau manuia i le vaitaimi o le Kerisimasi. A o faagasolo vaitausaga o le 1950, sa taumafai nisi tagata Pasili e sui Santa Claus i se tasi o o latou tuaa na tupuga mai ai, lea e taʻua o Grandpa Indian. O le iʻuga, na taʻua e le polofesa o Carlos E. Fantinati, e lē gata na sili atu ona lauiloa Santa Claus nai lo o Grandpa Indian, ae “na sili atu foʻi ona lauiloa nai lo o le pepe o Iesu, ma na avea ma faailoga aloaʻia o le aso faamanatu iā Tesema 25.” Ae pe e na o le pau le faafitauli o le Kerisimasi, ona o talafatu e pei o le tala iā Santa Claus? Ina ia tali le fesili, seʻi o tatou toe tepa i le amataga mai o le faa-Kerisiano.
Ua taʻua i le Encyclopedia Britannica: “A o faagasolo uluaʻi senituri e lua o le faa-Kerisiano, sa malolosi teteega i le faamanatuina o aso fanau o ē na faamaturoina, e aofia ai ma Iesu.” Aiseā? Sa manatu Kerisiano i le faamanatuina o aso fanau o se tū faapaupau, ma e tatau ona matuā ʻalofia. O le mea moni, e lē o taʻua mai i le Tusi Paia le aso na fanau ai Iesu.
I le senituri lona fā T.A., na faavae ai e le Lotu Katoliko le aso faamanatu o le Kerisimasi, e ui lava sa teena e uluaʻi Kerisiano le tū o le faamanatuina o aso fanau. O le manaʻoga o le lotu ia faamalosia lona tulaga lauiloa e ala i le aveesea o se tasi o mea autū na faalavelave iā i latou, o le lauiloa lea o lotu faapaupau a Roma ma a latou aso faamanatu i le aso o le tau mālūlū lea e vave ona pogisa. Ua taʻua e Penne L. Restad i le Christmas in America, i tausaga taʻitasi mai iā Tesema 17 seʻia oo iā Ianuari 1, “o le tele o tagata Roma e fai a latou faigaʻai, taaloga, patī, solo, ma auai i isi sauniga a o avatu le faaaloalo i o latou atua.” Ae iā Tesema 25, na faamanatu ai e tagata Roma le aso fanau o le Lā e Lē Mafaatoʻilaloina. E ala i le faamanatu o le Kerisimasi i lenā aso, na faaliliu ai e le lotu le toʻatele o tagata Roma i le faamanatuina o le aso fanau o Iesu, nai lo o le aso fanau o le lā. Ua taʻua e Gerry Bowler i lana tusi Santa Claus, a Biography, ʻsa fiafia pea tagata Roma i faiga sa faia i nei faatasitasiga i le ogatotonu o le tau mālūlū.’ O le mea moni, “sa latou faaaogā faiga tuai ina ia faailoga ai la latou aso faamanatu fou.”
E manino mai la, o le faafitauli autū o tū masani o le Kerisimasi, ona e lē mamā mea na amata mai ai. I lana tusi The Battle for Christmas, o loo faasino atu ai Stephen Nissenbaum i le Kerisimasi, o se “sauniga faapaupau ae ua faaupu o se aso faamanatu faa-Kerisiano.” O lea la, e lē faamamaluina le Atua ma lona Alo o Iesu Keriso i le Kerisimasi. Po o se mataupu la e manatu māmā i ai? Ua tali mai le 2 Korinito 6:14: “E faapefea ona fesootaʻi le amiotonu ma le amioleaga? E faapefea ona mafuta le malamalama ma le pōuliuli?” I le pei o le ogālaau o se laau e tupu aʻe e piʻo, ua faapena foʻi ona matuā sesē le Kerisimasi ua “lē mafai ona faasaʻoina.”—Failauga 1:15.
Faitau Atili
O le ā le Manatu o le Tusi Paia i le Kerisimasi?
E ono faateʻia oe i le talafaasolopito o tū masani e ono o le Kerisimasi.
Aiseā e Lē Faamanatu ai e Molimau a Ieova le Kerisimasi?
E toʻatele o loo faamanatu pea le Kerisimasi e ui ua latou iloa e faapaupau lona tupuaga. Iloilo pe aiseā e lē faia ai faapea e Molimau a Ieova.


text:
E 3,000 Maota mo Sauniga ua Fausia i Nigeria
I le Aso Toonaʻi, Mati 1, 2014, na faapotopoto ai ma le fiafia se aofia e toʻa 823 i le Maota Fono o Molimau a Ieova i le aai o Benin, ina ia faailoga se matatiʻa iloga i Nigeria. Talu mai le 1999, ina ua amata le faatulagaga mo le fausia o Maota mo Sauniga i atunuu e itiiti le tamaoaiga, e 3,000 Maota mo Sauniga ua fausia e Molimau a Ieova i lenā atunuu.
Na faamatala i lea sauniga se talaaga puupuu o galuega na aofia ai i le saunia o nofoaga mo sauniga a faapotopotoga i Nigeria, talu mai vaitausaga o le 1920. I le amataga sa faaaogā fale o aiga ma fale tetele na totogi. O le faamaumauga lata mai o se fale na faaaogā mo sauniga a Molimau a Ieova i Nigeria, o se maota na latou fausia i le aai o Ilesa i le pe tusa o le 1935. I le va o le 1938 ma le 1990, na faatupulaʻia ai le aofaʻi o faapotopotoga i le toetoe 200 taimi, mai i le 14 i le 2,681, ma o le tele o faapotopotoga na tau saʻili ni nofoaga e fai ai a latou sauniga. O nisi Maota mo Sauniga sa faaaogā e faapotopotoga e ono. O isi maota na lē ofi uma ai tagata, ma na tūtū mai i fafo isi i autafa o faamalama ma faalogologo mai i sauniga. A o le tele o isi faapotopotoga sa fai pea a latou sauniga i fale o aiga ma faleaʻoga.
I le 1990, na amata ai ona lagolagoina e le ofisa o le lālā a Molimau a Ieova le fausiaina o maota, e ala i nonogatupe mai i le Faaputuga Tupe mo Maota mo Sauniga. E oo ane i le 1997, ua 105 faapotopotoga ua fesoasoani i ai le Komiti o Faugāfale o le Vaipanoa ina ia fausia pe toe faaleleia o latou maota. Mai i le 1997 i le 1999, e 13 maota na fausia ma e taʻi 7 i le 15 aso na fausia māeʻa ai.
E ui i le televave o nei galuega faugāfale, peitaʻi e lē ōgatusa lava ma le faatelega o le aofaʻi o Molimau o Ieova i Nigeria. Iā Aperila 1998, na taʻua ai i se fuafaatatau mai i le ofisa o le lālā, e 1,114 Maota mo Sauniga na manaʻomia i lenā atunuu.
I le sauniga faapitoa lea na faia i le aai o Benin, na faapea atu ai Don Trost, o se sui o le Komiti o le Lālā o Nigeria i le aofia: “O se galuega e telē tele! Na matou taumānatu, ‘Po o le a faapefea ona matou faataunuu lenei galuega?’” Na amata ona tali lenā fesili i le 1999, ina ua fesoasoani Vaega e Fausiaina Maota o le Malo ia e toʻaono i le toʻavalu i latou e faia aʻe ai, i faapotopotoga i le atunuu atoa. Na faaaogā fausaga faigofie ma i se fua faatatau, e 17 maota na latou fausia i masina taʻitasi mo le 14 tausaga ua mavae.
Ina ua uma ona faamālō atu le uso o Don i le aofia mo galuega ua faataunuuina, na ia faapea atu o loo tele pea galuega e manaʻomia ona fai. I le 2013, na faatuputeleina ai le aofaʻi o Molimau a Ieova i Nigeria i le silia i le 8,000. Na ia taʻua: “Ina ia talafeagai ma le faatelega i le lumanaʻi, e 100 nisi Maota mo Sauniga o le a manaʻomia i tausaga taʻitasi.” I le 2013, sa iai se tumutumuga i Nigeria, e 351,000 Molimau a Ieova, ae silia i le 5,700 faapotopotoga.
Faitau Atili
Aiseā ma e Faapefea Ona Fausia Maota mo Sauniga a Molimau a Ieova?
Aiseā ua taʻua ai nofoaga mo la matou tapuaʻiga o Maota mo Sauniga? Aʻoaʻo atili pe faapefea i nei nofoaga ona aogā i a matou faapotopotoga.
Aiseā e Taʻua ai e Molimau a Ieova Fale e Tapuaʻi ai o le “Maota mo Sauniga”?
Ia faitau po o fea e tupuga mai ai le faaupuga “Maota mo Sauniga” a Molimau a Ieova, ma aiseā ua matou faaaogāina ai.


text:
Se Tusi Mai i le Vaega Pule
Mo Oe le Tagata Peleina o Lē e Alofa iā Ieova:
Na fetalai Iesu: “E iloa e outou le upu moni, e tuusaʻoloto foʻi outou e le upu moni.” (Ioane 8:32) Maʻeu ni upu faalaeiau! Ioe, e mafai ona tatou iloa le upu moni e ui lava o loo taatele le pepelo i nei “aso e gata ai” e sili ona faigatā. (2 Timoteo 3:1) Po o e manatua ea le taimi na e faatoʻā aʻoaʻoina ai le upu moni o le Afioga a le Atua? Ioe, o se taimi inā fiafia!
Ae peitaʻi, e ui lava e tāua le iloa lelei o le upu moni ma faasoa atu e lē aunoa lenā upu moni i isi, ae e tāua foʻi ona tatou amioaʻi e tusa ai ma lenā upu moni. Ina ia tatou faia lenā mea, e tatau ona tatou tumau i le alofa o le Atua. O le ā le uiga o lenā mea? E maua le tali i fetalaiga a Iesu i le pō a o leʻi maliu. Na faapea atu o ia i ona aposetolo faamaoni: “Afai tou te tausi i aʻu poloaʻiga, tou te tumau ai i loʻu alofa, e pei ona ou tausi i poloaʻiga a le Tamā, ma ou tumau ai i lona alofa.”
Seʻi mātau mai, na tumau Iesu i le alofa o le Atua e ala i le tausia o poloaʻiga a lona Tamā. E faapena foʻi i tatou i aso nei. Ina ia tatou tumau i le alofa o le Atua, e ao ona tatou faatatauina le upu moni i le olaga i aso faisoo. Na fetalai atu Iesu i le pō lava lenā: “Afai ua outou iloa nei mea, e fiafia outou pe a outou faia.”
Matou te faamoemoe o le a fesoasoani lenei tusi iā te oe, ina ia faaauau ai ona e faatatauina le upu moni i lou olaga, ma faapea ona e tumau ai “i le alofa o le Atua . . . lea e iʻu ai i le ola e faavavau.”
O le Vaega Pule a Molimau a Ieova


text:
Lesona 3
Pe e Moni e Mai i le Atua le Tala Lelei?
1. O ai le Tusitala o le Tusi Paia?
I le Tusi Paia, o loo tusia ai le tala lelei e faapea, o le a ola e faavavau tagata i le lalolagi. (Salamo 37:29) E 66 tamaʻi tusi o loo faia aʻe ai le Tusi Paia. Na faaaogā e le Atua ni tane faamaoni se toʻa 40 e tusia le Tusi Paia. O uluaʻi tusi e lima, na tusia e Mose pe tusa o le 3,500 tausaga ua mavae. Na tusia le tusi mulimuli e le aposetolo o Ioane, i le silia i le 1,900 tausaga ua mavae. O manatu o ai na tusia e nei tane? Na fesootaʻi le Atua ma tane na tusia le Tusi Paia e ala i lona agaga paia. (2 Samuelu 23:2) Na latou tusia manatu o le Atua, ae e lē o o latou lava manatu. O lea, o Ieova o le Tusitala o le Tusi Paia.
2. E faapefea ona tatou mautinoa e saʻo aʻiaʻi le Tusi Paia?
Ua tatou iloa o le Tusi Paia e mai i le Atua, auā ua valoia auʻiliʻili ai ma le saʻo mea o le a tutupu i le lumanaʻi. E lē mafai e se tagata ona fai lenā mea. (Iosua 23:14) E na o le Atua o Lē e ona le malosi uma lava, e mafai ona valoia mai ma le saʻo aʻiaʻi le lumanaʻi o tagata.
E tutasi le Tusi Paia mai i isi tusi uma, ona o se tusi e mai i le Atua. E faitau piliona kopi o le Tusi Paia ua iai, ma ua faaliliuina i le faitau selau o gagana. E ui o le Tusi Paia e mai anamua, ae e saʻo manatu o loo iai e uiga i nisi o mataupu faasaienisi ua faamaonia e moni. E lē feteenaʻi foʻi faamatalaga a tane e toʻa 40 na tusia le Tusi Paia. E lē gata i lea, o faamatalaga o loo i le Tusi Paia e uiga i le alofa, ua na o le Atua moni ua aumaia ai, auā o le Atua o le alofa lava ia. O loo iai foʻi i le Tusi Paia le mana e suia ma faaleleia ai olaga o tagata. O nei mea moni ua talitonu ai le faitau miliona o tagata, o le Tusi Paia, o le Afioga lea a le Atua.
3. O le ā e faatatau i ai le Tusi Paia?
O loo taulaʻi atu le Tusi Paia i le tala lelei e faatatau i le fuafuaga alofa a le Atua mo tagata. O loo faamatala i le Tusi Paia le auala na leiloa ai le faaeaga o le ola i le lalolagi parataiso talu mai le amataga, ma le auala o le a toe faafoʻisia ai lenā parataiso.
O loo iai foʻi i le Afioga a le Atua ni tulafono, mataupu silisili, ma fautuaga. E lē gata i lea, o loo faamauina i le Tusi Paia ni faaaʻoaʻoga i le auala na feutagaʻi ai le Atua ma tagata. O nei faaaʻoaʻoga ua tatou iloa ai le ituaiga o Atua e iai o ia. O lea, e mafai ona fesoasoani le Tusi Paia iā te oe ina ia iloa le Atua, ma avea ai oe ma ana uō.
4. E faapefea ona e malamalama i le Tusi Paia?
O le a fesoasoani lenei polosiua iā te oe ina ia malamalama ai i le Tusi Paia, e ala i le faaaogāina o le auala na faaaogā foʻi e Iesu. Sa taʻu atu e Iesu le tele o mau o le Tusi Paia ma ʻmatuā faamatala atu le uiga o Tusitusiga Paia.’
E leai se mea e sili ona tāua nai lo o le aʻoaʻoina o le tala lelei mai i le Atua. Peitaʻi, e lē manatu faapena nisi tagata ma e ʻinoʻino i ai. Aua e te lotovaivai ai. E faalagolago lou mauaina o le ola e faavavau, i lou iloa lelei o le Atua.
Faitau Atili
Pe e Saʻo Aʻiaʻi le Tusi Paia?
Afai o le Tusi Paia e mai le Atua, e tatau la ona sili atu i lo o se isi lava tusi.
O le Tusi Paia, o se Tusi Mai le Atua
E faapefea ona fesoasoani le Tusi Paia i ou faafitauli? Aiseā e mafai ai ona e talitonuina valoaga o loo iai?
O le ā le Aʻoaʻoga Moni e Uiga i le Atua?
Pe e manatu mamafa mai le Atua iā te oe? Ia aʻoaʻo atili e faatatau i ona uiga ma iloa le auala e mafai ona e mafuta vavalalata atu ai iā te ia.


text:
MATAUPU E SEFULU
O Taaʻiga a Agelu ma Agaga Leaga i o Tatou Olaga
Pe e fesoasoani agelu i tagata?
Ua faapefea ona taaʻina tagata e agaga leaga?
Pe e tatau ona tatou fefefe i agaga leaga?
1. Aiseā e ao ai ona tatou malamalama i agelu?
PE A e fia masani i se tagata, e tatau foʻi ona e faamasani i lona aiga. Ina ia tatou iloa lelei Ieova, e tatau foʻi ona tatou faamasani i lona aiga i le lagi lea ua faia aʻe i agelu. Ua taʻua i le Tusi Paia, o agelu o ʻatalii o le Atua.’ (Iopu 38:7) O le ā le matafaioi a agelu e tusa ai ma le finagalo o le Atua? Pe na faia sa latou vaega i mea na tutupu i aso ua tuanaʻi? Pe e taaʻina e agelu lou olaga? Afai o lea, e faapefea?
2. O ai na faia agelu, ma e toʻafia i latou?
2 E tele tala a le Tusi Paia e uiga i agelu. Seʻi o tatou tilofaʻia nisi o na tala ina ia atili ai ona tatou iloa agelu. O ai na faia agelu? Ua faapea mai le Kolose 1:16: ʻNa foafoaina isi mea uma i le lagi ma le lalolagi e ala iā Iesu.’ O lea la, na faia e Ieova le Atua agelu uma lava e ala i lona Alo ulumatua. E toʻafia agelu o loo iai? Ua faailoa mai e le Tusi Paia, na faia le faitau miliona o agelu malolosi.—Salamo 103:20. *
3. O le ā ua taʻua i le Iopu 38:4-7 e uiga i agelu?
3 Ua taʻua i le Tusi Paia, na “alalaga i viiga atalii uma o le Atua” ina ua faia le lalolagi. (Iopu 38:4-7) Ua loa ona iai agelu a o leʻi taitai ona faia le lalolagi ma tagata. Ua faaalia ai foʻi, e iai faalogona o agelu auā ua faapea mai le mau na latou “alalaga faatasi ma le olioli.” Ia mātau mai, na olioli faatasi “atalii uma o le Atua.” O le taimi lenā na autasi ai agelu uma lava o se aiga e tasi ma auauna iā Ieova le Atua.
LE FESOASOANI MA LE PUIPUIGA A AGELU
4. Ua faaalia faapefea i le Tusi Paia e naunau agelu faamaoni i mea e fai e tagata?
4 Talu mai le taimi na faia ai uluaʻi tagata, na matuā naunau agelu faamaoni i tagata ma le faataunuuga o le finagalo o le Atua. (Faataoto 8:30, 31; 1 Peteru 1:11, 12) A o faagasolo le taimi, na mātau ai e agelu ua fulitua le toʻatele o tagata i le Atua alofa na faia i latou. E lē taumatea na faanoanoa agelu faamaoni i lenā mea. Ae “e olioli agelu” pe a salamō se tagata e toʻatasi, ma toe foʻi atu iā Ieova. (Luka 15:10) Talu ai e matuā naunau agelu i tagata e auauna i le Atua, e lētioa la ona tofia i latou e Ieova e faamalosia ma puipuia ana auauna faamaoni i le lalolagi. (Faitau le Eperu 1:7, 14.) Ia manatu i ni faaaʻoaʻoga.
5. O ā faaaʻoaʻoga ua taʻua i le Tusi Paia e uiga i le fesoasoani mai o agelu?
5 Na fesoasoani agelu e toʻalua iā Lota ma ona afafine, ia sao mai le faaumatiaga o aai leaga o Sotoma ma Komoro, e ala i le taʻitaʻi ese atu o i latou. (Kenese 19:15, 16) I senituri mulimuli ane, na lafoina ai le perofeta o Tanielu i se lua o leona, ae e leʻi afāina ai o ia. Na fai mai Tanielu: “Na auina mai e loʻu Atua lana agelu e punitia gutu o leona.” (Tanielu 6:22) I le uluaʻi senituri, na faasaʻoloto ai e se agelu le aposetolo o Peteru mai le falepuipui. (Galuega 12:6-11) Na fesoasoani foʻi agelu iā Iesu i le amataga o lana talaʻiga i le lalolagi. (Mareko 1:13) A o toeitiiti lava maliu Iesu, na faaali atu i ai se agelu ma “faamalosi iā te ia.” (Luka 22:43) E lē taumatea na faamāfanafanaloto agelu iā Iesu i na taimi tāua o lona soifuaga!
6. (a) E faapefea ona puipuia e agelu i aso nei tagata o le Atua? (e) O ā fesili o le a tatou tilofaʻia?
6 Ua lē o toe faaali mai agelu i aso nei i tagata o le Atua i le lalolagi. E ui e lē vaaia i latou, ae ua faaauau pea ona puipuia tagata o le Atua e agelu malolosi, aemaise mai lamatiaga faaleagaga. Ua faailoa mai i le Tusi Paia: “E tolauapi le agelu a Ieova e siʻosiʻomia ai i latou o ē e matataʻu iā te ia, ma e na te laveaʻiina foʻi i latou.” (Salamo 34:7) Aiseā ua faamāfanafanaina ai i tatou i na upu? Auā o loo iai agaga leaga ua mananaʻo ia faatamaʻia i tatou! O ai na agaga leaga? Aiseā ua avea ai i latou ma agaga leaga? E faapefea ona latou taumafai e faaumatia o tatou ola? Ina ia tali na fesili, seʻi o tatou tilofaʻia le mea na tupu i le amataga mai o le tagata.
O AGAGA LEAGA UA FAI MA O TATOU FILI
7. Pe na toʻatele ni tagata na mafai ona faaliliu ese e Satani mai le Atua?
7 Na tatou aʻoaʻoina i le Mataupu e 3 le fia pule o se tasi agelu ma fulitua ai i le Atua. Na faaigoa mulimuli ane o ia o Satani le Tiapolo. (Faaaliga 12:9) I le 1,600 tausaga talu ona ia faasesēina Eva, na faaliliu ese ai e Satani mai i le Atua toetoe o tagata uma lava, seʻi vaganā ai ni tagata faamaoni e pei o Apelu, Enoka ma Noa.—Eperu 11:4, 5, 7.
8. (a) Na faapefea ona avea isi agelu ma temoni? (e) O le ā le mea na fai e temoni ina ia sao ai mai le Lolo i aso o Noa?
8 E iai agelu na fouvale iā Ieova i aso o Noa. Na tuua lo latou aiga i le lagi, ae ō mai i le lalolagi ma liu i tino tagata. Aiseā? Ua taʻua i le Kenese 6:2: “Ona vaavaai mai lea o atalii o le Atua moni i afafine o tagata, ua lalelei lava i latou; ona latou ave lea o i latou e fai ma a latou avā, o fafine uma ua mananaʻo i ai.” Ae e leʻi tuufauina e Ieova gaoioiga a agelu leaga ma amioga faapiʻopiʻo a tagata. Na ia aumaia se lolo tele e tafiesea ai tagata amio leaga ma faasao tau lava o ana auauna faamaoni. (Kenese 7:17, 23) Ina ua oo mai le lolo, na faamataa ai e agelu fouvale o latou tino tagata, ae toe foʻi i le lagi i tino agaga. Ona o a latou gaoioiga leaga, na latou ʻau ai i le Tiapolo, ma o lea na avea ai o ia ma “pule o temoni.”—Mataio 9:34.
9. (a) O le ā na tupu i temoni ina ua toe foʻi i le lagi? (e) O le ā o le a tatou iloiloina e uiga i temoni?
9 Ina ua toe foʻi agelu lē usiusitai i le lagi, e leʻi toe taliaina i latou e pei o lo latou taʻitaʻi o Satani, i le aiga o le Atua. (2 Peteru 2:4) E ui lava e lē mafai ona latou toe liu i tino tagata, ae o loo faaauau pea a latou taaʻiga leaga i tagata. Ona o le fesoasoani a nei temoni, ua ʻfaasesēina ai e Satani le lalolagi atoa.’ (Faaaliga 12:9; 1 Ioane 5:19) E faapefea? E iai auala ua faasesē ai tagata e temoni. (Faitau le 2 Korinito 2:11.) Seʻi o tatou iloiloina nisi o nei auala.
AUALA O LOO FAASESĒ AI E TEMONI
10. O le ā lenei mea e taʻu o faiga faataulāitu?
10 Ua faaaogā e temoni faiga faataulāitu e faasesē ai tagata. O faiga faataulāitu e fesootaʻi tuusaʻo ma temoni, pe e ala atu i se taulāitu. Ua taʻusalaina i le Tusi Paia faiga faataulāitu, ma ua lapataʻia i tatou ia faamamao mai faiga uma faataulāitu. (Kalatia 5:19-21) E faaaogā e temoni faiga faataulāitu e pei ona faaaogā e se tagata fagota o maunu. E eseese maunu e faaaogā e se tautai e puʻe ai iʻa. E faaaogā foʻi e temoni faiga eseese faataulāitu e maileia ai tagata.
11. O le ā lenei mea e taʻu o valovaloga, ma aiseā e ao ai ona tatou ʻalofia na faiga?
11 O se tasi o maunu ua faaaogā e temoni, o valovaloga. O le ā lenei mea e taʻu o valovaloga? O le taumafai lea ia iloa se mea o le a tupu i le lumanaʻi po o se mea e lē iloa. O isi vala o valovaloga, e aofia ai le vaai i fetu, faipelē, fofō faataulāitu, saʻili i faailoga po o le faamatalaina o miti. E ui e manatu māmā le toʻatele o tagata i valovaloga, a ua faaalia i le Tusi Paia ua galulue soosootauʻau tagata fai valovaloga ma temoni. O se faaaʻoaʻoga, ua taʻua i le Galuega 16:16-18, o se “temoni e vavalo” na māfua ai ona faia e se teine ni “valovaloga.” Ae na lē mafai ona toe vavalo ina ua tuliese le temoni.
12. Aiseā e mataʻutia ai le taumafai e fesootaʻi i ē ua maliliu?
12 O se isi auala ua faasesē ai e temoni tagata, o le uunaʻia lea o i latou e fesili atu i ē ua maliliu. O tagata ua faavauvau i le maliu o sē pele iā i latou, e masani ona faasesēina i manatu sesē e uiga i tagata oti. E ono taʻu i ai e se taulāitu ni faamatalaga faapitoa, pe tautala mai foʻi le taulāitu i le leo o le tagata ua oti. E iʻu ina talitonu tagata, o loo ola pea tagata oti ma o le faafesootaʻia o i latou, e fesoasoani e foʻia ai le faavauvau o tagata soifua. Ae e lē o se faamāfanafanaga lenā mea, ma e mataʻutia foʻi. Aiseā? Auā e mafai e temoni ona faataʻitaʻia leo o tagata ua oti ma tuuina atu i le taulāitu faamatalaga e uiga i le tagata ua oti. (1 Samuelu 28:3-19) E lē gata i lea, e pei ona aʻoaʻoina i le Mataupu e 6, ua lē o toe iai le tagata lea ua oti. (Salamo 115:17) O lea la “o se tasi e fesili atu i ē ua oti,” ua faasesēina e agaga leaga ma e feteenaʻi ma le finagalo o le Atua. (Faitau le Teuteronome 18:10, 11; Isaia 8:19) O lea la, ia teena lenei maunu mataʻutia ua faaaogā e temoni.
13. O le ā le mea ua fai e le toʻatele o tagata na fefefe muamua i agaga leaga?
13 E lē gata ina faasesēina e agaga leaga tagata, ae ua faafefe foʻi iā te i latou. Ua matuā feʻai lava Satani ma ana temoni, auā ua latou iloa “ua puupuu” lo latou taimi o totoe, ona taofiofia lea o a latou gaoioiga. (Faaaliga 12:12, 17) Ae ui i lea, ua mafai e le faitau afe o tagata na fefefe muamua i agaga leaga, ona motusia a latou fesootaʻiga ma agaga leaga. E faapefea ona latou fai lenā mea? O le ā le mea e mafai ona fai e se tagata pe afai ua aafia i faiga faataulāitu?
LE AUALA E TETEE AI I AGAGA LEAGA
14. I le pei o Kerisiano i le uluaʻi senituri i Efeso, e faapefea ona tatou saʻoloto mai faiga faataulāitu?
14 Ua faailoa mai i le Tusi Paia le auala e tetee ai i agaga leaga ma motusia fesootaʻiga ma i latou. Ia fai ma faaaʻoaʻoga Kerisiano i le uluaʻi senituri i le aai o Efeso. Na faia e nisi o i latou faiga faataulāitu a o leʻi avea ma Kerisiano. O le ā le gaoioiga na latou faia ina ia saʻoloto ai mai faiga faataulāitu? Ua taʻua i le Tusi Paia: “E toʻatele i latou o ē na faia faiga faaagaga [faiga faataulāitu], ua faaputuputu faatasi a latou tusi, ma susunu ai i le afi i luma o tagata uma.” (Galuega 19:19) Ina ua susunu e nei Kerisiano fou a latou tusi o togafiti faataulāitu, na latou faataatia ai se faaaʻoaʻoga mo ē e mananaʻo e tetee i agaga leaga i aso nei. O tagata e fia auauna iā Ieova, e tatau ona latou lafoaʻia mea uma lava e fesootaʻi atu i faiga faataulāitu. E aofia ai tusi, mekasini, ata tifaga, ata ma pese e uunaʻia ai faiga faataulāitu, ma faafoliga ai o se mea lelei e fiafia i ai. E aofia ai foʻi asoa po o isi mea e puipuia ai mai mea leaga.—1 Korinito 10:21.
15. Ina ia tetee atu i agaga leaga, o le ā e tatau ona tatou faia?
15 I tausaga mulimuli ane ina ua uma ona susunuina e Kerisiano i Efeso a latou tusi o togafiti faataulāitu, na tusi atu i ai Paulo: ʻTatou te tau ma agaga leaga.’ (Efeso 6:12) E leʻi solomuli temoni. Na latou taumafai pea ia manumalo. O le ā se isi gaoioiga sa tatau ona faia e Kerisiano? Fai mai Paulo: “A o le mea e sili ona tāua, ia outou ave le talita telē o le faatuatua, lea e mafai ai ona outou tineia ai aū fanafana mū uma a lē o loo leaga [Satani].” (Efeso 6:16) A malosi lo tatou talipupuni o le faatuatua, e faamalosia ai i tatou e tetee atu i agaga leaga.—Mataio 17:20.
16. E faapefea ona faamalosia lo tatou faatuatua?
16 E faapefea ona faamalosia lo tatou faatuatua? E ala i le suʻesuʻe o le Tusi Paia. E faalagolago le malosi o se pa i le lelei o lona faavae. E faapena foʻi le malosi o lo tatou faatuatua, e faalagolago i le lelei ona faavaeina i le poto mai le Afioga a le Atua, le Tusi Paia. A tatou faitau ma suʻesuʻe i le Tusi Paia i aso taʻitasi, o le a faamalosia ai lo tatou faatuatua. O le faatuatua malosi e pei o se pa e puipuia ai i tatou mai agaga leaga.—1 Ioane 5:5.
17. O le ā se gaoioiga tāua tatou te faia e tetee atu ai i agaga leaga?
17 O le ā se isi gaoioiga na tatau ona faia e Kerisiano i Efeso? Na tatau ona matuā puipuia i latou, auā o le aai lea na latou nonofo ai, na malosi ai faiga faatemoni. Na taʻu atu la e Paulo iā i latou: “Ia faaauau ona tatalo i le Atua i taimi uma i le agaga, ma tatalo eseese uma, ma faatoga eseese uma.” (Efeso 6:18) Talu ai ua tatou ola i se lalolagi e malosi ai faiga faatemoni, e tāua le tatalo faatauanau iā Ieova mo lana puipuiga mai agaga leaga. Ia manatua, e tatau ona taʻu le suafa o Ieova i a tatou tatalo. (Faitau le Faataoto 18:10.) E ao la ona tatou tatalo e lē aunoa i le Atua ia ʻlaveaʻi i tatou mai i lē o loo leaga,’ o Satani le Tiapolo. (Mataio 6:13) E tali mai Ieova i a tatou tatalo faatauanau.—Salamo 145:19.
18, 19. (a) Aiseā e mafai ai ona tatou mautinoa o le a tatou manumalo i la tatou taua e tetee i agaga leaga? (e) O le ā le fesili o le a taliina i le mataupu o sosoo mai?
18 E mataʻutia temoni, ae e lē tatau ona tatou fefefe ai pe a tatou tetee atu i le Tiapolo, ma faalatalata i le Atua ma fai Lona finagalo. (Faitau le Iakopo 4:7, 8.) E gata mai le malosi o agaga leaga. Na faasalaina i latou i aso o Noa, ma o le a faaoo le faasalaga oti iā i latou i le lumanaʻi. (Iuta 6) Ia manatua, o loo puipuia i tatou e agelu malolosi a Ieova. (2 Tupu 6:15-17) E naunau agelu ina ia tatou tetee atu i agaga leaga. Ua faalaeiauina i tatou e agelu faamaoni. O lea la, ia tatou faalatalata atu iā Ieova ma lona aiga faamaoni i le lagi. Ia tatou ʻalofia foʻi faiga uma faataulāitu ma finafinau e faatatauina fautuaga a le Tusi Paia. (1 Peteru 5:6, 7; 2 Peteru 2:9) Ona tatou mautinoa ai lea, o le a tatou manumalo i la tatou taua e tetee i agaga leaga.
19 Ae aiseā ua lē taofia ai e le Atua nei agaga leaga ma mea leaga ua puapuagatia ai tagata? O le a tali lenā fesili i le mataupu o sosoo mai.
^ pala. 2 Ua faapea mai le Faaaliga 5:11 e uiga i agelu faamaoni: “O lo latou aofaʻi e mano ni mano,” po o le “sefulu afe faatele i le faitau sefulu afe.” (Faamatalaga pito i lalo) O lea la, ua faailoa mai e le Tusi Paia, na faia e le Atua e ala iā Iesu, le faitau miliona o agelu.


text:
Alofa: Fa'avae ai Aiga— Vaega 130
Talimalo le aiga o Mikaele i le malaga mai Samoa
O le sa pele i le loto, ua mou malie ‘ese atu i le va’ai. Ua na o le toe fia va’ai atu i ai ae ua leai se tasi e toe nofo mai. Ua lagona ai le matuitui ma le tiga o le nofo valavala ma le va i vasa.
Talu ona tu’ua e Loimata ma Eteuati lo latou aiga, ua va’aia e Lameko le suiga ua i ai Tagiilima. O lona fiafia ma lona naunau i le fa’atinoina o le fa’atoaga fa’apea ma mea o le aiga, ua le toe maua. O lona fiafia fo’i e talatalanoa ma ia ma le fanau, ua le toe va’aia tulaga ia. Ua o’o fo’i i le latou mafutaga fa’aleaiga lea sa masani ona fai i afiafi o Aso Sa ta’itasi, ua te’i lava ua motusia. Ua le toe atoatoa le fiafia sa o latou maua a’o mafuta fa’atasi ma le fanau, ona o lea ua to’esea mai le to’alua, ae ua totoe nei na o Lolesio ma Emani.
Ina ua tu lau’ele’ele le va’alele i Tafuna Amelika Samoa, ua fou i le va’ai a Eteuati ma Loimata lenei mea ua taunu’u mai i ai. Ua fiu e tau autilo ni fale e pei o Samoa e fa’asolosolo ma putuputu fale. Na ona tu lava o le va’alele, fa’apea ane loa Eteuati i lona tuafafine, “Mata, e ‘ese lava lenei motu i la’u va’ai, o lea e sili mamao atu ai si o tatou motu, e mo’i lava e lima vaivai, ae se i e va’ai atu ia i le malae va’alele.” Ua ‘ata le teine ma po le lima o lona tuagane ma fai ane i ai e ‘aua le pisa. “Mata, fa’alogo lelei mai lava oe le tuafafine e pele i lo’u loto ma lou mafaufau. ‘aua ne’i e toe fa’aigoaina a’u i a Eteuati, ua e iloa, vala’au mai a’u i a Cindy Rose, ua e fa’alogo mai.”
E leai se tali a Loimata na tu’u ane i lona tuagane i lea taimi, ae ua mata’i uma e le teine le malae va’alele. O se tama’ita’i e lalelei i le va’ai, o se tama’ita’i e le tau su’e sona to’alua pe a mana’o i ai. O ona uiga ma lana tautala, ua matua’i simu lava, ai fo’i o le mea lea e faigata ai i si ona tina ona tu’u e alu.
A’o le i alu ‘ese le malaga a Loimata ma Eteuati ua uma ona fautua ma a’oa’i i ai lo la tina, ma ua le toe i ai lava se isi mea na misi i le tautalaga ma le tima’iga a le lo’omatua o Tagiilima i lana fanau.
O se fa’amavaega ua sili ona faigata i a Tagiilima, ae sa ia va’aia le loto tele o Loimata ma lona fiafia. O lea sa fautua pea i ai Lameko, ina ia ‘aua nei manatu tele i lea itu e vave ona maua ia i ma’i o le tino, a le o le na fo’i o lona mafaufau. Ua alu nei le ta’avale i le aiga o Mikaele lea e nonofo ai nei ma Minalosa i Tutuila, Amelika Samoa. E leai se mea e le i o’o i ai mata o le tama’ita’i o Loimataoapaula, a’o lona tuagane, ua na o le fai nei o ana tala, ma tali e ai ma Minalosa ma lona to’alua, ae maise o le ave ta’avale, lea na alu ane i le ta’avale a Mikaele ma Minalosa e au mai i latou mai le malae va’alele. Na fa’apea mafaufauga o Eteuati i lea taimi, “E, ua maua le sa’olotoga o le olaga, ua leai se tasi e toe fa’alavelave mai i lo’u olaga taumafai.” O ona mafaufauga ia, na toe manatua vave ai e le tama ia ona matua, ae maise o si ona tina o Tagiilima.
E faia pea


text:
FAAAʻOAʻO I LO LATOU FAATUATUA | TIMOTEO
“O Loʻu Atalii Pele ma le Faamaoni i le Alii”
O LOO savali ese Timoteo mai i lo latou aiga, ma taulaʻi atu lana vaai i le ala o loo agaʻi i ai. O loo taʻimua e ana aumea le ala, a o latou savalia fanua ua masani lelei ai Timoteo. Ua faasolosolo mālie ona lē iloa atu le aai o Lusa, lea e i luga o se tamaʻi maupuʻepuʻe i se nofoaga maualalo. Ua ʻataʻata Timoteo a o mafaufau i lona tinā ma le tinā o lona tinā, o loo vaavaai atu ma le mitamita, a o le taimi e tasi e lē o faailoa mai lo la faanoanoa a o alu ese mai o ia. Pe e tatau ona liliu Timoteo ma toe talotalo tasi atu iā i laʻua?
Ua fai ma liliu atu le aposetolo o Paulo iā Timoteo ma ʻataʻata atu i ai ma le fiafia. Sa iloa e Paulo o loo iai pea le uiga matamuli o Timoteo e ao ona foʻia, peitaʻi sa fiafia o ia i le vaavaai atu i le maelega o lenei talavou. Sa fai si laʻitiiti o Timoteo, atonu pe toeitiiti atoa le 20 o ona tausaga pe sili teisi atu foʻi. Sa matuā faaaloalo o ia ma alofa iā Paulo. Ua mulimuli atu nei Timoteo i lenei tane maelega ma faamaoni, i se malaga e faitau selau maila le mamao ese mai i lona aiga. E la te savavali pe folau i vaa, ma fesagaʻi ma le tele o tulaga lamatia i le ala. E lē o mautinoa e Timoteo po o le a toe feiloaʻi i lona aiga.
O le ā na uunaʻia ai le talavou o Timoteo e tuliloa lenei ituaiga olaga? O ā taui e maua ona o le faia o nei faataulaga, ma e faapefea i le faatuatua o Timoteo ona iai se aafiaga lelei i lo tatou faatuatua?
ʻTALU MAI LONA LAʻITIITI’
Seʻi o tatou toe foʻi i tua i le lua po o le tolu tausaga ua mavae, ma seʻi faapea o Lusa o le nuu lea o Timoteo. O Lusa o se tamaʻi aai e maotua ma filemu, ma e tū i se nofoaga maulalo e tele ai le suāvai. Atonu e malamalama tagata i le gagana Eleni, ae sa latou tautatala pea i le gagana a le vaipanoa, o le gagana Lukaonia. I se tasi aso, na vāvāō ai le aai. Ua taunuu atu misionare e toʻalua, o le aposetolo o Paulo ma lana aumea femalagaaʻi o Panapa, sa malaga mai i Ikonio, o se aai telē e latalata ane. A o la talaʻi atu i le lautele, sa vaaia ai e Paulo se tamāloa pipili na faaalia le faatuatua moni. O lea na faia ai loa e Paulo se vavega ma faamālōlō le tamāloa!—Galuega 14:5-10.
O le toʻatele o tagata Lusa sa talitonu i talatuu a le aai, e faatatau i atua na liutagata sa ō ifo i le vaipanoa i taimi ua mavae. O lea na manatu ai tagata o Paulo o Hereme, a o Panapa o Seu. Sa toetoe a lē mafai e nei Kerisiano lotomaulalo, ona taofia tagata mai i le ofo atu o taulaga iā i laʻua.—Galuega 14:11-18.
Peitaʻi, e toʻaitiiti tagata Lusa e leʻi manatu ua asiasi mai ni atua faapaupau o loo taʻua i talatuu, ae sa manatu i ai o ni tagata moni ua la aumaia se tala e faagaeetia ai. O se faaaʻoaʻoga, o Eunike o se fafine Iutaia na faaipoipo atu i se tamāloa Eleni * e lē talitonu i le Atua. Sa fiafia Eunike ma lona tinā o Loi e faalogologo atu ma le naunau iā Paulo ma Panapa. O lea ua latou faalogo atu i le tala lelei ua leva ona fia faalogo i ai tagata faatuatua uma o Iutaia, e faapea ua afio mai le Mesia, ma faataunuu le tele o valoaga na tusia i Tusitusiga Paia e faatatau iā te ia.
Seʻi faaāta i mafaufau le aafiaga na oo iā Timoteo ona o le asiasiga a Paulo. Sa aʻoaʻoina Timoteo ʻtalu mai lona laʻitiiti’ ina ia naunau i Tusitusiga Paia Eperu. (2 Timoteo 3:15) I le pei o lona tinā ma le tinā o lona tinā, sa iloa e Timoteo o loo taʻu mai e Paulo ma Panapa le upu moni e faatatau i le Mesia. Seʻi mafaufau foʻi i le tamāloa pipili lea na faamālōlō e Paulo. A o tuputupu aʻe Timoteo, atonu e tele taimi na ia vaaia ai lenei tamāloa i nofoaga faitele o Lusa, a o lea ua vaai atu ua savali le tamāloa! E lētioa a avea Eunike ma Loi o ni Kerisiano, ma mulimuli ane faapena foʻi Timoteo. E tele lesona e aʻoaʻoina mai e mātua ma mātua o mātua i aso nei mai iā Loi ma Eunike. Pe e mafai ona avea oe ma taaʻiga lelei i talavou?
“I LE TELE O PUAPUAGA”
E mautinoa sa fiafia i latou na avea ma soo Kerisiano i Lusa, e aʻoaʻoina e faatatau i le faamoemoe o le a maua e soo o Keriso. Peitaʻi, sa latou iloa foʻi e tele faigatā o le a fesagaʻia i le avea ai ma soo. Sa ō ane i le aai tagata tetee o Iutaia mai i Ikonio ma Anetioka, ma faavevesi tagata na nonofo i Lusa, ma iʻu ai ina latou faasagatau atu iā Paulo ma Panapa. E leʻi umi ae tuliloa e le motu o tagata sauā Paulo, fetogi iā te ia i maa ma iʻu ai ina paʻū i le eleele. Sa toso e nei tagata feita Paulo i tua o le aai, ma le manatu ua oti o ia.—Galuega 14:19.
Peitaʻi, sa ō atu iā Paulo soo sa iai i Lusa ma siʻosiʻomia o ia. E lē taumatea lo latou matuā fiafia ina ua toe tū i luga Paulo ma toe foʻi atu ma le lototele i Lusa! I le aso na sosoo ai, sa la tuua ai ma Panapa le aai ae ō atu i Teipe ina ia faaauau ona talaʻi ai. Ina ua maua soo fou i inā, sa lototetele i laʻua ma toe foʻi atu i Lusa e ui lava sa lamatia ai o la ola. O le iʻuga, ua taʻua i le tala e faapea: “Ua la faamalosia loto o le ʻausoo, ma faalaeiauina i latou ina ia tumau i le faatuatua.” Seʻi faaāta i mafaufau Timoteo o loo faalogologo ma pulatoʻa atu, a o aʻoaʻo e Paulo ma Panapa na Kerisiano e faapea, e sili atu lo latou faamoemoe matagofie o le a maua i le lumanaʻi, nai lo o mea o loo latou fesagaʻia. Sa la faapea atu: “E tatau ona tatou sao atu i le malo o le Atua i le tele o puapuaga.”—Galuega 14:20-22.
Sa vaai Timoteo o ola Paulo e tusa ai ma na upu, auā sa fesagaʻia ma le lototele e Paulo faigatā ina ia taʻu atu i isi le tala lelei. O lea, sa iloa e Timoteo afai e mulimuli i le faaaʻoaʻoga a Paulo, o le a tetee tagata Lusa iā te ia, ma atonu o le a tetee atu foʻi lona tamā. Peitaʻi, e leʻi avea ia luʻi ma itu na taofia ai Timoteo mai i lana filifiliga e auauna i le Atua. E toʻatele foʻi talavou i aso nei e pei o Timoteo. Ua latou filifilia ma le atamai ni aumea e malolosi i le faatuatua, o ē e faalaeiauina ma faamalosia i latou. E lē o avea foʻi teteega ma itu e taofia ai nei talavou, mai i le auauna atu i le Atua moni.
“UA TAʻULELEIA O IA E USO”
E pei ona taʻua muamua, o le isi asiasiga a Paulo atonu na faia i le lua po o le tolu tausaga mulimuli ane ai. Seʻi faaāta le fiafia tele o le aiga o Timoteo ina ua taunuu atu Paulo, ma o lea ua ō atu faatasi ma Sila. E mautinoa sa matuā fiafia foʻi Paulo, a o ia vaaia iʻuga lelei o fatu o le upu moni na ia lūlūina i Lusa. O lea ua avea Loi ma lana tama teine o Eunike o ni Kerisiano faamaoni, ua la faaalia le “faatuatua e lē faatagāfai,” o se mea na fiafia tele ai Paulo. (2 Timoteo 1:5) Ae faapefea le talavou o Timoteo?
Sa iloa e Paulo ua taʻumatuaina faaleagaga le talavou o Timoteo talu mai lana asiasiga ua mavae. Sa ʻtaʻuleleia Timoteo e uso’ i Lusa, faapea foʻi Ikonio lea e iai i le pe ā ma le 20 maila (32 km) i le itu i mātū i sasaʻe o Lusa. (Galuega 16:2) Sa faapefea ona atiaʻe e Timoteo lenei ituaiga o talaaga?
O “tusitusiga paia” ia na aʻoaʻoina ai Timoteo ʻtalu mai lona laʻitiiti,’ e lona tinā ma le tinā o lona tinā, sa aofia ai fautuaga atamai ma aogā mo talavou. (2 Timoteo 3:15) O se faaaʻoaʻoga o le fautuaga lenei: “Ia e manatua o Lē e Sili na Foafoaina oe i aso o lou tauleʻaleʻa.” (Failauga 12:1) Sa tāua tele na upu ina ua avea Timoteo ma Kerisiano. Sa ia iloa o se tasi o auala sili e na te manatua ai Lē e Sili na Foafoaina o ia, o le talaʻi atu lea o le tala lelei e faatatau i le Alo o le Atua, o Keriso. Sa faasolosolo ona manumalo Timoteo i lona uiga matamuli, lea na taofia ai o ia mai i le agaʻigaʻi i luma ma lototele e faailoa atu i isi le tala lelei e faatatau iā Iesu Keriso.
Sa mātauina e tane na taʻimua i faapotopotoga le agaʻigaʻi i luma o Timoteo. Sa pāʻia o latou loto i le vāai atu i lona agaʻigaʻi i luma, ma faalaeiau i tagata uma na faatasi ma ia. A o le itu e sili ona tāua, sa mātauina mai e Ieova Timoteo. Sa faagaeeina e le Atua nisi valoaga na faia e faatatau iā Timoteo, atonu e fesootaʻi atu i le auaunaga o le a ia faia i le tele o faapotopotoga. Ina ua asiasi atu Paulo, sa ia iloa e mafai ona avea Timoteo ma aumea femalagaaʻi e fesoasoani i nisi o ana malaga faamisionare. Sa ioe iai uso i Lusa i lenā manatu. Sa faaee atu o latou lima i le talavou o Timoteo, o se gaoioiga e faaalia ai ua tofia atu iā te ia se faaeaga faapitoa i le auaunaga iā Ieova le Atua.—1 Timoteo 1:18; 4:14.
Seʻi manatu i le faateʻia o Timoteo, ae sa lotomaulalo pea ona o le matuā maufaatuatuaina o ia ma lenei tiute tauave ua tuuina atu iā te ia. Sa sauni o ia e alu malaga. * Ae na faapefea ona tali atu le tamā lē talitonu o Timoteo i le faaeaga fou o lona atalii, o le avea ma faifeʻau Kerisiano femalagaaʻi? Atonu e ese ni mea na mafaufau i ai le tamā mo le lumanaʻi o lona atalii. Ae faapefea le tinā o Timoteo ma le tinā o lona tinā? Pe sa la vaavaai atu ma le mitamita ma taumafai e natia lo la popole i le saogalemu o Timoteo? O le tulaga masani lenā o ni mātua.
E mautinoa sa alu Timoteo. I le taeao lea na faamatala i le amataga o le mataupu, na amata ai ona femalagaaʻi o ia faatasi ma le aposetolo o Paulo. A o ia tuua Lusa, o loo lagona atu le paʻō o maamaa ma le gasē o vao o loo ia uia, ma ua faasolo ina mamao ese atu o ia mai i lona aiga. Ina ua mavae se aso umi o savavali, sa taunuu nei tane e toʻatolu i Ikonio. Ua amata ona mātauina e Timoteo le auala e tuuina atu ai e Paulo ma Sila taʻiala mai i le vaega pule o loo i Ierusalema, ma galulue ia atiaʻe le faatuatua o tagata tapuaʻi i Ikonio. (Galuega 16:4, 5) Peitaʻi, ua na o se amataga lenā.
Ina ua uma ona asia faapotopotoga i Kalatia, sa tuua e nei misionare auala lautetele ma laulelei o Roma, ae savalia le faitau selau o maila e ui atu i fanua maualuluga laugatasi o Ferukia, ua agaʻi atu i le itu i mātū ona ō atu ai lea i le itu i sisifo. Sa faaauau ona latou mulimuli i le taʻitaʻiga a le agaga paia o le Atua, ma o lea na latou ō atu ai i Teroa ma folau atu i se vaa i Maketonia. (Galuega 16:6-12) E oo ane i le taimi lea, ua iloa e Paulo le aogā o Timoteo. Sa tuua e Paulo Timoteo ma Sila i Perea. (Galuega 17:14) Sa auina atu foʻi e Paulo le talavou o Timoteo e alu na o ia i Tesalonia. A o iai i inā, sa mulimuli Timoteo i faaaʻoaʻoga sa ia mātauina, ma atiaʻe le faatuatua o Kerisiano i inā.—1 Tesalonia 3:1-3.
Mulimuli ane na tusi Paulo e faatatau iā Timoteo: “E lē o iā te aʻu se tasi e mafaufau lelei e pei o ia o lē e manatu mamafa iā te outou.” (Filipi 2:20) E leʻi faafuaseʻi ona iai lenā ituaiga talaaga. Na maua ona o le galue mamafa o Timoteo, auauna ma le lotomaulalo, ma tumau faamaoni e ui i tulaga faigatā. Maʻeu se faaaʻoaʻoga mataʻina mo talavou i aso nei! Ia aua neʻi galo e mafai ona e faia se talaaga mo oe lava. Pe afai o loo e talavou, o loo iai le avanoa e te faia ai se igoa mo oe lava e ala i le faamuamua o Ieova le Atua i lou olaga, ma feutagaʻi ma isi i se auala agalelei ma faaaloalo.
“IA E TAUMAFAI MALOSI E VAVE SAU IĀ TE AʻU”
E pe ā ma le 14 tausaga sa faaalu e Timoteo e galulue faatasi ai ma lana uō, o le aposetolo o Paulo. E tele tulaga faigatā o le galuega a Paulo sa o la fesagaʻia faatasi, faapea taimi na olioli ai. (2 Korinito 11:24-27) Sa iʻu lava foʻi ina faafalepuipuiina Timoteo i se tasi o taimi ona o lona faatuatua. (Eperu 13:23) Sa alofa ma manatu mamafa Timoteo i ona uso ma tuafāfine Kerisiano, e pei lava foʻi o Paulo. O le pogai lea na tusi atu ai Paulo iā te ia: “Ua ou manatua ou loimata.” (2 Timoteo 1:4) I le pei o Paulo, e foliga mai sa ʻfetagisi faatasi Timoteo ma ē na fetagisi,’ ma taumafai ia malamalama i o latou tulaga ina ia faalaeiau ma faamāfanafana iā i latou. (Roma 12:15) Tau ina ia taʻitoʻatasi i tatou ma faia foʻi faapea!
E lētioa a mulimuli ane avea Timoteo ma toeaina Kerisiano iloga. Sa tuu atu i ai e Paulo le tiute tauave, ia asia faapotopotoga ina ia faamalosia ma faalaeiau i latou, ma ia tofia tane ua agavaa ina ia galulue o ni toeaina ma auauna o le faiva i le faapotopotoga.—1 Timoteo 5:22.
Sa alofa tele Paulo i le talavou o Timoteo, ma avatu i ai fautuaga faatamā ma aogā. Sa ia uunaʻia Timoteo ia taofimau i ana meaalofa faaleagaga, ma ia faaauau ona tuputupu aʻe ma agaʻigaʻi i luma. (1 Timoteo 4:15, 16) Sa ia faalaeiau Timoteo e aua neʻi avea lona tulaga talavou ma atonu o lona uiga matamuli, ma itu e taofia ai o ia pe a oo i le taimi e maumauaʻi ai e fai le mea saʻo. (1 Timoteo 1:3; 4:6, 7, 11, 12) Sa avatu foʻi e Paulo i le talavou o Timoteo le fautuaga i le auala e togafiti ai lona maʻi e tupu soo, atonu o le manava tigā.—1 Timoteo 5:23.
Na oo mai le taimi na iloa ai e Paulo ua lata ina uma lona ola, ma e foliga mai o le a faasalaina o ia i le oti. Sa auina atu lana tusi faagaeeina mulimuli iā Timoteo, lea e aofia ai upu faagaeeloto nei: “Ia e taumafai malosi e vave sau iā te aʻu.” (2 Timoteo 4:9) Sa matuā alofa faapelepele Paulo iā Timoteo, ma sa ia taʻua Timoteo o lona “atalii pele ma le faamaoni i le Alii.” (1 Korinito 4:17) E lētioa a manaʻo Paulo ia faatasi ma lana aumea a o lata ina uma lona ola! O lea, e lelei ona tatou taʻitoʻatasi ma fesili ifo, ʻPe e manatu tagata iā te aʻu o se puna o faamāfanafanaga, pe a latou feagai ma tulaga faigatā?’
E tatou te lē o iloa pe na taunuu atu Timoteo e leʻi uma le ola o Paulo. Ae ua tatou iloa sa faia pea e Timoteo le mea sili ina ia faamāfanafanaina ma faalaeiau ai Paulo ma isi. Sa ola o ia e tusa ai ma le uiga o lona igoa o Timoteo, “O Lē e Āva i le Atua.” Sa ia faataatia foʻi se faaaʻoaʻoga mataʻina o le faatuatua, mo i tatou uma o talavou ma ē matutua ina ia faaaʻoaʻo i ai.
^ pala. 9 Tagaʻi i le mataupu “E te Silafia?” o loo i lenei lomiga.
^ pala. 20 Sa lotomalie foʻi Timoteo e talia le talosaga a Paulo ia peritomeina o ia. E lē ona o se mea e tatau ona fai e Kerisiano, ae ona e leʻi manaʻo Paulo e avea ma pogai e teena ai e tagata Iutaia le latou talaʻiga, ona o lenei talavou o lona tamā o se Eleni.—Galuega 16:3.


text:
FILIFILIA 'AU SIVA ASCC FAI MA SUI AM. SAMOA FA’AALIGA PASEFIKA
Ua i’u le filifiliga sa alo atu i ai le Komiti, mo le tau sa'ilia lea o se 'au siva e fai ma sui o Amerika Samoa, i le fa'aaliga lona 11 o Tu ma Aganu'u a le Pasefika e faia i Solomona, ma ua filifilia ai le 'au siva a le Kolisi Tu'ufa'atasi e fai ma sui o le teritori i lea fa'amoemoe.
O le masina o Iulai o le tausaga nei lea ua fa'amoemoe e talimalo ai le atunu'u o Solomona i le Fa'aaliga o Tu ma Aganu'u a le Pasefika, lea fo’i na talimalo ai Amerika Samoa i le 2008.
O fa'afiafiaga sa fa'atautaia e le Ofisa a le Arts Council i le vaiaso a’o lumana’i le fu’a na te’a nei, na fa'avae mai ai le fa'ai'uga e pei ona tu'uina mai e le komiti, mai le silia i le 30 'au fa'afiafia mai A'oga, 'Autalavou, Fa'alapotopotoga ma Kamupani sa fa'afiafia ai.
I se fa'atalatalanoaga a le Samoa News ma se sui o le Komiti, o ia fo'i lea o le Fa'atonusili o le Ofisa o le Arts Council, sa ia fa'amanino mai ai le 'auala na fa'avae ai i luga le filifiliga a le komiti.
Na ta'ua e le faletua ia Leala Pili Elisara e fa'apea, e le’i faigofie le tau sa'iliina o se 'au fa'afiafia e fai ma sui o le teritori i lenei fa'amoemoe, ona o le tulaga lelei uma o 'au siva sa fa'afiafia i le vaiaso o le fu’a.
“O le fa'ai'uga lea ua faia, o le fa'ai'uga sa palota i ai le atunu'u, fa'atasi ai ma le fautuaga na tu'uina atu e le Komiti, ma filifilia ai loa le 'au fa'afiafia a le Kolisi Tu'ufa'atasi e fai ma sui o le atunu'u i le fa'amoemoe i Solomona,” o le saunoaga lea a Leala.
Saunoa Leala, i le fa'ai'uga o le palota sa faia, na tula’i mai ai le 'au fa'afiafia a le Kolisi i le tulaga muamua, tulaga lua ia le 'au siva a le a'oga a Fa'asao/Marist, tulaga tolu le 'au siva a le StarKist Samoa, ae tulaga fa ai le 'au siva a le 'autalavou Ekalesia Metotisi mai Malaeloa.
“E le'i faigofie le palota e sa'ili ai se 'au siva e fai ma sui o le atunu'u, ma o ni isi o fautuaga sa tu'uina mai e aofia ai le tulaga lea, o isi 'au siva e mataina ma lelei tama'ita'i i le fa'atinoina o le siva, ae feoloolo ali'i, ae o isi fo'i 'au siva e lelei atu ali'i i le fa'atinoina o le siva nai lo tama'ita'i, ae i le tu'u fa'atasiga o fautuaga uma, na tula'i mai ai le 'au siva a le Kolisi, e le gata e lelei uma ali'i ae fa'apea fo'i ma tama'ita'i,” o le saunoaga lea a Leala.
O se fa'ata'ita'iga o lea manatu o le 'au siva a le StarKist Samoa, fai mai e matagofie le fa'atinoina e ali'i o le siva ae feoloolo le tama'ita'i.
O se tasi o 'au siva sa taula’i i ai le silasila a le komiti, o le 'au siva a Fa'asao/Marist, e fai o le matagofie o le fa'atinoina o le siva, ae tutusa uma fo'i tama ma teine le ola ma mata'alia i le fa'atinoina o le siva, ae na pau le fa'afitauli e pei ona saunoa Leala, o le to'atele o le fanau e laiti ma e faigata ona malaga i ni nofoaga mamao e pei o Solomona.
O le isi la'asaga lea o le a soso'o ai nei, o le galulue fa'atasi lea o le komiti ma le 'au siva ua filifilia i le toe fa'aleleia atili o a latou tapenaga, ina ia mautinoa e a'oa'oina ai ituaiga fa'afiafiaga talafeagai mo le fa'amoemoe.
O lo o i ai le fa'amoemoega e tatau ona to'a 50 le aofa'i o le 'au malaga atoa lava e malaga i Solomona, e aofia ai le 'au siva ma i latou uma lava o le a tofu sao i le fa'atinoina o isi gaoioiga e fai ai ma sui o Amerika Samoa.


text:
Pasia Faipule Dr. Jacinta Galea’i avea ma Faatonu o Aoga
Na pasia e Faipule i le taeao ananafi, i se palota 16-0, ia le tofiga o Dr. Jacinta Galea’i e avea ma Fa’atonusili o le Matagaluega o A’oga, ina ua mae’a se iloiloga a le Komiti o A’oga.
Na talosagaina e Faipule i le latou iloiloga, ia Dr. Galea’i, ina ia fa’ata’oto sana fuafuaga mo le isi lima tausaga, aemaise ai auala e fo’ia ai ni isi o fa’afitauli, o lo o maitauina o lo o tutupu mai i totonu o le matagaluega, potu a’oga fa’apea le le lava o faiaoga.
Na laga ai fo’i i le iloiloga e le ali’i Faipule ia Maneafaiga Faoa, ia tupe o lo o totogi ai pili a le ofisa o a’oga, lea na saunoa Dr. Galea’i, o lo o totogi ai pili i le ASPA.
Na fa’aalia e Maneafaiga le tele o teugatupe o lo o fa’aaoga e le Ofisa o Aoga ma sa ia fesiliga po o fea tonu le teugatupe o lo o aga’i i ai tupe o lo o ao e le Ofisa o Aoga mai i tupe o lo o totogi e fanau a’oga ona o tusi aoga leiloloa, lea e ova atu i le tai $100 le tau o isi tusi.
Na le’i mautonu le tama’ita’i fa’atonu ona e le’i taga’i i se ripoti i lea mataupu, ae na saunoa Maneafaiga, e tatau i le fa’atonu ona sauni i so’o se taimi, e fa’amanino tulaga fa’apea.
Na fa’atuina loa e Maneafaiga se mau, ina ua mae’a le palota a le komiti, ina ia tu’uina atu loa le suafa o le tama’ita’i fa’atonu i le maota mo le palotaina.
Na fautuaina e le ali’i Faipule ia Tu’umolimoli Saena Moliga ia Dr. Galea’i, ina ia fa’ailo atu i le Fono ia ta’ita’i o vaega ese’ese i totonu o le Ofisa o A’oga, ina ia fa’afaigofie ai i le Fono, ona fa’afeso’ota’i sa’o i latou pe afai e i ai ni mata’upu e mana’omia ona fa’amanino i faipule.
O le vaiaso fou lea ua fa’amoemoe e fa’ataunu ai le iloiloga o le komiti a le Senate, i lalo o le ta’ita’iga a le afioga Alo Dr. Paul Stevenson.
I se tusi a kovana Togiola Tulafonfo i taitai o le fono i le aso 10 o Ianuari, na ia ta’ua ai e fa’apea, o Dr. Jacinta o se sui sinia o le aufaigaluega a le kovana, lea sa galue o se faatonusili mo le Matagaluega o Fesootaiga.
Sa fesoasoani malosi o ia i galuega fa’atino a le ofisa o le kovana, atoa ai ma le tulaga lelei sa i ai lana faufautua i le tele o faiga tausisia tau pulega mo polokalama a le ofisa, lea na mafai ai ona ausia e le ofisa tulaga maualuluga.
Saunoa Togiola, o le tele o le soifuaga tautua ma le galue o Dr.Jacinta o le matata fa’afaiaoga, ma le puleaina o tulaga tau aoaoga, e le gata sa avea ma faiaoga i aoga maualuluga ma kolisi, ae sa avea foi ma pule aoga mo tausaga e 7 i le polokalama a tamaitai aoga, le GEAR UP.
O Dr. Jacinta o lo o ia umia le tikeri o le fomai, Masters ma le BA i le gagana Peretania. O ia o se tusitala fa’amanuiaina ua molia nisi o ana tusi, ma o le tulaga maualuga o lona olaga aoaoina ua mafua ai ona tofia o ia e avea ma faatonusili o le matagaluega o Aoga.


text:
LESONA 25
Aiseā ma e Faapefea Ona Matou Fausia Maota mo Sauniga?
O le Maota mo Sauniga, o le nofoaga autū lea o loo talanoaina ai aʻoaʻoga faale-Tusi Paia e faatatau i le Malo o le Atua—le autū o le faiva a Iesu.
O nofoaga autū na o le tapuaʻiga moni i o matou vaipanoa. O Maota mo Sauniga e faapotopoto ai Molimau a Ieova mo le galuega o le talaʻia o le tala lelei o le Malo. (Mataio 24:14) E eseese le tetelē ma le fausaga o Maota mo Sauniga, ae e fausia uma i fausaga faaonapōnei ma e silia i le tasi faapotopotoga e faaaogāina nisi o na Maota. I nai tausaga talu ai nei, na matou fausiaina ai le faitau sefulu afe o Maota fou mo Sauniga (i se fua faatatau e lima maota i le aso), ina ia talafeagai ma le faatupulaʻia o a matou faapotopotoga. E mafai faapefea ona faataunuu lenei mea?
E fausia i meaalofa foaʻi ua faia faapitoa mo lea fuafuaga. O nei meaalofa e auina atu i le ofisa o le lālā, ina ia mafai ona maua e faapotopotoga se tino i tupe e fausia pe toe faaleleia ai se Maota mo Sauniga.
E fausia e tagata tauofo e lē totogiina mai i atunuu ma tulaga eseese. I le tele o atunuu, ua faamaopoopoina ai Vaega Faufale mo Maota mo Sauniga. E ō atu vaega o auauna ma tagata faufale tauofo mai lea faapotopotoga i lea faapotopotoga i totonu o se atunuu, e oo lava foʻi i vaipanoa maotua, ina ia fesoasoani i faapotopotoga i le fausiaina o a latou Maota mo Sauniga. I isi atunuu, ua tofia ni Molimau agavaa e vaavaaia le fausiaina ma le toe faafouina o Maota mo Sauniga i se vaipanoa ua tofia. E ui e toʻatele uso faufale tomai mai i isi vaipanoa e tauofo e fesoasoani i le fausiaina o Maota, ae i nofoaga uma e faia ai faugāfale, o le toʻatele o tagata e galulue tauofo e faia aʻe i sui o le faapotopotoga. E mafaia nei mea uma ona o le agaga o Ieova ma taumafaiga mai le loto a ona tagata.
Aiseā ua taʻua ai nofoaga mo la matou tapuaʻiga o Maota mo Sauniga?
Ua mafai faapefea ona fausiaina Maota mo Sauniga i le lalolagi aoao?
Faitau Atili
O ā Mea o Loo Faia i se Maota mo Sauniga?
Asiasi atu i ai mo lou silafia.
E Faapeʻī Sauniga a Molimau a Ieova?
Pe sa e taumānatu po o ā mea o loo faia i a matou sauniga? E mautinoa o le a e maofa i le maualuga o le tulaga tauaʻoaʻoga faale-Tusi Paia o le a e mauaina.


text:
MATAUPU 17
‘Ia Atiaʻe lo Outou Faatuatua e Sili Ona Paia’
“Ia atiaʻe iā te outou i lo outou faatuatua e sili ona paia . . . Ia outou faatumau iā te outou i le alofa o le Atua.”
1, 2. O le ā le galuega tauatiaʻe o loo e faia, ma aiseā e tāua ai le lelei o lenā galuega?
O LOO e galue malosi e atiaʻe se fale. Ua fai si umi o tauatiaʻe le fale, ma o le a tele ni tausaga e faamāeʻa ai. O loo faamalieina oe i le galuega, e ui lava i le tele o luʻitau. Po o ā lava ni mea e ono tulaʻi mai, ae ua fai lau faaiʻuga e te lē faavaivai pe fiu foʻi, auā e aafia ai lou ola ma lou lumanaʻi i le lelei o le galuega. Aiseā? Auā o oe lea e faasino i ai lenei galuega tauatiaʻe!
2 Na faamatilatila e le soo o Iuta le galuega o loo tatou galulue ai, o le atiaʻe lea o i tatou lava. Ina ua ia pulunaunauina Kerisiano e “faatumau iā te outou i le alofa o le Atua,” na ia faaalia i le fuaiupu lava lenā le auala e faia ai faapea: “Ia atiaʻe iā te outou i lo outou faatuatua e sili ona paia.” (Iuta 20, 21) O ā ni auala e te atiaʻe ai iā te oe lava ina ia faamausalī ai lou faatuatua, ma e tumau ai i le alofa o le Atua? O le a tatou uaʻi totoʻa i ni auala se tolu e te atiaʻe ai lou itu faaleagaga.
IA ATIAʻE PEA LE FAATUATUA I POLOAʻIGA AMIOTONU A IEOVA
3-5. (a) O le ā le manatu e manaʻo Satani e faasesē ai oe e faatatau i poloaʻiga a Ieova? (e) O le ā so tatou manatu e tatau ona iai i tulafono a le Atua, ma e faapefea ona aafia ai i tatou? Ia fai se faataʻitaʻiga.
3 Muamua lava, e tāua tele ona faamalosia lo tatou faatuatua i tulafono a le Atua. A o e suʻesuʻeina lenei tusi, na e iloiloina nisi o poloaʻiga amiotonu a Ieova e faatatau i amioga. O le ā sou manatu i na poloaʻiga? E manaʻo Satani e faasesē oe ina ia e manatu e faasāsā naʻuā ma e mamafa tulafono a Ieova, atoa foʻi ma ana mataupu silisili ma tapulaa. O lana togafiti lava lenā ua leva ona faaaogā, aemaise talu ai na taulau manuia i le faatoʻaga i Etena. (Kenese 3:1-6) Po o le a taulau manuia lenā togafiti iā te oe? E faalagolago lava i ou manatu.
4 Seʻi fai se faataʻitaʻiga: Seʻi faapea o loo e savalivali i se togālaau matagofie, ona e mātauina lea o loo puipui se tasi itu o le togālaau i se pā maualuga. Peitaʻi, e manaia tele le tilotilo atu i le isi itu o le pā. Atonu e te mafaufau ua matuā faalavelave tele lenei pā iā te oe. Ae peitaʻi, a o e tilotilo atu i le isi itu o le pā, ua e vaaia ai se leona feʻai o loo saʻili sana meaʻai! Ona e faatoʻā iloa ai lea o le māfuaaga na fai ai le pā, ina ia puipuia ai tagata! Po o iai ea se manufeʻai o loo tuliloaina oe i le taimi nei? Ua lapataʻi mai le Afioga a le Atua: “Ia faaauau ona outou mafaufau lelei ma ia mataala. O loo fealuaʻi lo outou fili, o le Tiapolo lea, e pei o se leona o loo tagi leotele, e saʻili se tasi e na te ʻaina.”
5 O Satani o se manufeʻai. Ona e finagalo Ieova ina ia lē ʻaina i tatou e Satani, ua Ia faataatia ai ana tulafono ina ia puipuia i tatou mai le tele o “togafiti” taufaaʻoleʻole a lē o loo leaga. (Efeso 6:11) O lea la, o taimi uma lava e tatou te mafaufau loloto ai i tulafono a le Atua, e ao ona tatou iloa ua faaatagia mai ai le alofa o lo tatou Tamā o i lagi. Afai e tatou te manatu faapena, o le a avea tulafono a le Atua ma puipuiga ma fiafiaga iā i tatou. Na tusi le soo o Iakopo o lē e vaavaai totoʻa i le tulafono lelei atoatoa o le saʻolotoga, ma tausisi i ai, o le a fiafia o ia i mea o loo ia faia.
6. O le ā le auala silisili e atiaʻe ai le faatuatua i tulafono ma taʻiala amiotonu a le Atua? Ia fai se faataʻitaʻiga.
6 O le usiusitaʻi i poloaʻiga a le Atua, o le auala silisili lea e atiaʻe ai lo tatou faatuatua i Lē e Faitulafono, ma le atamai o ana tulafono. O se faaaʻoaʻoga, o “le tulafono a le Keriso” e aofia ai le poloaʻiga a Iesu ina ia aʻoaʻoina isi i “mea uma ua [ia] poloaʻi atu ai.” (Kalatia 6:2; Mataio 28:19, 20) E manatu mamafa foʻi Kerisiano i le faatonuga e faaauau ona faapotopoto faatasi mo le tapuaʻiga, ma ia fefaalaeiauaʻi. (Eperu 10:24, 25) O se isi poloaʻiga a le Atua, e aofia ai le apoapoaʻiga ina ia tatalo e lē aunoa iā Ieova mai i le loto. (Mataio 6:5-8; 1 Tesalonia 5:17) A o tatou faatatauina na poloaʻiga, e atili manino ai i o tatou mafaufau o loo iai i na poloaʻiga ni taʻiala alofa. O le usiusitaʻi i na taʻiala, e tatou te maua ai le olioli ma le lotomalie lea e lē mafai ona tatou maua i lenei lalolagi malapagā. A o e mafaufau loloto i aogā ua e mauaina mai le faatatauina o tulafono a le Atua, pe e lē faamalosia ai ea lou faatuatua?
7, 8. O le ā le faamautinoaga a le Afioga a le Atua i ē e popole neʻi lē mafai ona tausisi i se ala amiotonu a o faagasolo tausaga?
7 E popole nisi tagata, o le a iai taimi e faigatā ai ona latou pipii i tulafono a Ieova a o faagasolo tausaga. E matataʻu i latou ina neʻi lē taulau a latou taumafaiga. Afai e faapena ou lagona, ia manatua upu nei: “O aʻu o Ieova, lou Atua, o Lē o loo aʻoaʻo oe i mea e aogā iā te oe, o Lē e taʻitaʻiina oe i le ala e ao ona e ui ai. E lelei pe a e faalogo mai i aʻu poloaʻiga! Ona pei ai lea o se vaitafe lou filemu, ma lau amiotonu e pei o galu o le sami.” (Isaia 48:17, 18) Pe na e manatunatu ea i na upu faalaeiau?
8 Ua faamanatu mai e Ieova iā i tatou, e aogā iā i tatou le usiusitaʻi iā te ia. Ua ia folafola mai ni faamanuiaga se lua pe a tatou usiusitaʻi. Muamua, o le a pei lo tatou filemu o se vaitafe
“FINAFINAU IA INA IA AVEA MA TAGATA MATUTUA”
9, 10. (a) Aiseā e avea ai le matua faaleagaga ma sini lelei mo Kerisiano? (e) E faapefea ona maua le olioli pe a faaleagaga mafaufauga o se tasi?
9 O le vala lona lua o lau galuega tauatiaʻe, ua faailoa mai i le mau lenei: “Inā tatou finafinau ia ina ia avea ma tagata matutua.” (Eperu 6:1) O le avea ma tagata matua faaleagaga o se sini lelei lenā mo se Kerisiano. E mafai ona tatou ausia lenā sini o le matua faaleagaga, e lē pei o le tulaga lelei atoatoa, lea e lē mafai ona ausia e tagata. E lē gata i lea, e sili atu le olioli o Kerisiano i le auauna iā Ieova a o tuputupu aʻe faaleagaga i latou. Aiseā?
10 O se Kerisiano e taʻumatuaina, o se tagata faaleagaga o ia. E vaai o ia i mea e pei ona silasila i ai Ieova. (Ioane 4:23) Na tusi Paulo: “O i latou e naunau i le tino, e taulaʻi atu o latou manatu i mea a le tino, a o ē e naunau i le agaga, e taulaʻi atu i mea a le agaga.” (Roma 8:5) E itiiti le olioli e maua e se tasi e faaletino ona mafaufauga, auā e manatu o ia i lona lava lelei, e leai se tofā mamao, ma e taulaʻi i mea faaletino. Ae o le tagata e faaleagaga ona mafaufauga, e olioli o ia auā e taulaʻi lana vaai iā Ieova “le Atua fiafia.” (1 Timoteo 1:11) O le tagata faaleagaga e naunau o ia e faafiafia Ieova, ma e olioli pea o ia e ui i tofotofoga. Aiseā? Auā foʻi o tofotofoga e maua ai le avanoa e faamaonia ai le pepelo o Satani ma atiaʻe ai le faamaoni, lea e olioli ai lo tatou Tamā o i le lagi.
11, 12. (a) O le ā le tala a Paulo i le “mafaufau” o se Kerisiano, ma o le ā le uiga o le upu ua faaliliuina i le “toleni”? (e) O le ā le toleniga e fai ina ia tuputupu aʻe ai se tasi ma ia lelei ona faaaogāina lona tino?
11 E mafai ona ausia le malosi ma le matua faaleagaga pe a toleni e atiaʻe. Seʻi manatu i lenei mau: “O meaʻai aano e mo tagata matutua ia, o ē ua faaaogā o latou mafaufau e iloa le mea saʻo ma le mea sesē ina ua toleni.” (Eperu 5:14, fpl) Ina ua fai mai Paulo e “toleni” o tatou mafaufau, na ia faaaogāina se upu Eleni na taatele i fale faamalositino i le uluaʻi senituri i Eleni, auā e mafai ona faaliliuina i le ʻtoleni e pei o se tagata tāfiti.’ Seʻi manatu la i mea e aofia ai i na toleniga.
12 Ina ua tatou fananau mai, e leʻi toleniina o tatou tino. O se faaaʻoaʻoga, e lē mafai e se pepe ona faatonutonuina ona vae ma lima. O le mea lea e felafoaʻi solo ai ona lima, ma i nisi taimi e lavea ai ona lava mata, ma teʻi ai o ia. Ae e faasolosolo ona toleni le tino e ala i le faagaoioi o itutino. E tolotolo le pepe, e savali le tamaitiiti, ae e tamoʻe le tama. * Ae faapefea le tagata tāfiti? Afai e te matamata i se tagata tāfiti o loo suigi ma feminoiaʻi i luga o le ʻea, e te mātauina foʻi le vavai o lona tino ma le saʻo aʻiaʻi o ana gaoioiga, e lē taumatea e oso aʻe i lou mafaufau ua leva ona toleni lenei tagata. Ioe, e leʻi faafuaseʻi ona maua e le tagata tāfiti lenei tomai, ae na manaʻomia ona toleni mo le tele o itula. Peitaʻi, ua faapea mai le Tusi Paia “e itiiti le aogā” o toleniga faaletino. E sili atu le tāua o le toleni o o tatou mafaufau i le itu faaleagaga!
13. E faapefea ona toleni o tatou mafaufau?
13 E tele ni manatu na tatou iloiloina i lenei tusi e fesoasoani iā te oe e toleni ai lou mafaufau o se tagata faaleagaga, ina ia e tutumau ai i le faamaoni iā Ieova. Ia e tatalo ma manatunatu loloto i mataupu silisili ma tulafono a le Atua a o fai au filifiliga i lou olaga i aso faisoo. Ia fesili ifo iā te oe lava i filifiliga uma e tatau ona e faia: ʻO ā ni tulafono po o mataupu silisili a le Tusi Paia e fesootaʻi i lenei mataupu? E faapefea ona ou faatatauina? O le ā le gaoioiga e faafiafia ai loʻu Tamā o i le lagi?’ (Faitau le Faataoto 3:5, 6; Iakopo 1:5.) Afai e faia faapena au filifiliga uma, o le a toleni atili ai lou mafaufau. O toleniga faapena, e fesoasoani ina ia faaauau ai ona avea oe o se tagata faaleagaga.
14. O ā mea e tatau ona tatou matuā fia aai ai ina ia tuputupu aʻe ai faaleagaga, ae o le ā se mea e tatau ona tatou faaeteete i ai?
14 E ui lava e mafai ona ausia le matua faaleagaga, ae e iai pea le avanoa e tuputupu aʻe ai faaleagaga. E faalagolago le tuputupu aʻe o se tasi i meaʻai. O le mea lea na taʻua ai e Paulo: “O meaʻai aano e mo tagata matutua ia.” O se auala tāua e atiaʻe ai lou faatuatua, o le faaauau lea ona taumafa i meaʻai aano faaleagaga. O le atamai, o le faatatauina lea o mea ua e aʻoaʻoina, ma ua faapea mai le Tusi Paia: “O le atamai o le mea sili lea.” O lea la, e tatau ona tatou matuā fia aai i upu moni tautele ua foaʻi mai e lo tatou Tamā. (Faataoto 4:5-7; 1 Peteru 2:2) Ae peitaʻi, o le mauaina o le poto ma le atamai mai le Atua, e lē o se māfuaaga lenā e tatou te faamaualuluga ma mitamitavale ai. E tāua tele ona iloilo e lē aunoa i tatou ina neʻi mauaa ma tuputupu aʻe i o tatou loto le faamaualuga po o se isi vaivaiga. Na tusi Paulo: “Ia tofotofo pea iā te outou po o outou iai i le faatuatua, ia suʻesuʻe ifo pea iā te outou po o faapeʻī outou.”
15. Aiseā e tāua ai le alofa i le tuputupu aʻe faaleagaga?
15 E ui lava ua māeʻa le fauina o se fale, ae e iai pea galuega e fai. E tāua ona toe faalelei ma lipea le fale, ma atonu e manaʻomia ni faaopoopoga ona o ni suiga e tulaʻi mai. O ā mea e tatou te manaʻomia ina ia faaauau ai ona tatou matutua faaleagaga? O le mea e sili ona tāua, o le alofa. E tāua tele ona faaauau ona tuputupu aʻe lo tatou alofa iā Ieova ma o tatou uso talitonu. Afai e leai so tatou alofa, e lē aogā uma lo tatou poto ma a tatou galuega, e pei o se paʻō leotele e faatigā taliga. (1 Korinito 13:1-3) A iā i tatou le alofa, e mafai ona avea i tatou ma Kerisiano matutua faaleagaga, ma faaauau ona tatou tuputupu aʻe faaleagaga.
IA TAULAʻI LOU MAFAUFAU I LE FAAMOEMOE MAI IĀ IEOVA
16. O ā mafaufauga ua faatupuina e Satani, ma o le ā le puipuiga ua saunia e Ieova?
16 Seʻi o tatou tilofaʻia le vala mulimuli o lau galuega tauatiaʻe. Ina ia atiaʻe oe lava e avea ma soo faamaoni o Keriso, e tatau ona e puipuimalu ou mafaufauga. O Satani lea o loo pule i lenei lalolagi, e matuā tomai tele o ia i le faatupuina i tagata o mafaufauga lē atiaʻe, o le lē maufaatuatuaina o isi, ma manatu e faalotovaivai ai. (Efeso 2:2) O mafaufauga faapena e mataʻutia tele mo se Kerisiano, e pei o le mataʻutia o ni laau ua pala i se fale na fausia i laupapa. O le mea e fiafia ai, ona ua saunia e Ieova le faamoemoe lea e tāua tele mo lo tatou puipuiga.
17. Ua faapefea ona faataʻitaʻi mai e le Afioga a le Atua le tāua o le faamoemoe?
17 O loo lisi mai i le Tusi Paia vaega eseese o le ofutau faaleagaga, lea e tatou te manaʻomia ina ia faasagatau ai iā Satani ma lana lalolagi. O se vaega tāua o le ofutau, o le puloutau “o le faamoemoe i le faaolataga.” (1 Tesalonia 5:8) Na iloa e se fitafita i vaitaimi o le Tusi Paia e lē faaolaina o ia i le taua e aunoa ma lona puloutau. Na masani ona fai i uʻamea na puloutau, ae na pito i totonu se ʻie na fai mai i fulufulu mamoe po o paʻu o manu, ma na puipuia e le puloutau le ulu o se fitafita ina neʻi afāina i se mea. E pei ona puipuia e le puloutau le ulu, e mafai foʻi e le faamoemoe ona puipuia lou mafaufau ma ou manatunatuga.
18, 19. O le ā le faaaʻoaʻoga na faataatia e Iesu i le tausisia o le faamoemoe, ma e faapefea ona tatou faaaʻoaʻo iā te ia?
18 Na faataatia e Iesu le faaaʻoaʻoga sili o le tausisia o le faamoemoe. Manatua foʻi tofotofoga na ia onosaia i le pō mulimuli a o soifua o ia i le lalolagi. Na faalataina o ia i tupe e se tasi o ana uō mamae. Na faafiti le isi ana uō e na te lē iloa o ia. Na tuulafoaʻia o ia e isi ana uō ae sosola ese. Na teena o ia e tagata o lona lava atunuu, ma alalaga atu e fasiotia o ia e ala i le faapuapuagatia i lima o fitafita Roma. E mautinoa lava la, e sili atu le ogaoga o tofotofoga na oo iā Iesu nai lo o tofotofoga o le a tatou fetaiaʻi. Ae o le ā na fesoasoani iā te ia? E maua le tali i le Eperu 12:2: “Ona o le olioli sa i ona luma, na tumau ai o ia e ui ina faapuapuagatia i le laau, na lē amanaʻia e ia le mā, ma nofo o ia i le itu taumatau o le nofoālii o le Atua.” Sa taulaʻi atu pea Iesu i “le olioli sa i ona luma.”
19 O le ā le olioli sa i luma o Iesu? Na iloa e Iesu, o lona tumau ma le faamaoni, e saosaolaumea ai o ia i le faapaiaina o le suafa paia o Ieova. E na te saunia ai foʻi le faamaoniga silisili o Satani o le pepelo ia. O le faamoemoe sili lenā na olioli ai Iesu! Na iloa foʻi e Iesu, o le a matuā faamanuia e Ieova lona faamaoni, ma ua lata mai le taimi e toe faatasi atu ai i lona Tamā, ioe, o se taimi inā matagofie! Na tāmau i le mafaufau o Iesu lenā faamoemoe matagofie, a o luluti ona puapuaga. E tatau foʻi ona tatou faapena. Ua i o tatou luma foʻi le olioli. Ua faamamaluina e Ieova i tatou taʻitoʻatasi i le faaeaga o le fesoasoani lea e faapaia lona suafa sili. E mafai foʻi ona tatou faamaonia le pepelo a Satani pe a tatou filifilia Ieova e fai ma o tatou Pule Silisili Ese, ma tatou tumau ma le saogalemu i le alofa o lo tatou Tamā e ui ina lutia i tatou i puapuaga ma tofotofoga.
20. O le ā e fesoasoani iā te oe ina ia saʻo ma lelei ai pea ou mafaufauga?
20 E lē gata e nofosauni Ieova e faamanuia mai i ana auauna faamaoni, ae e naunau foʻi o ia e faia faapea. (Isaia 30:18; faitau le Malaki 3:10.) E fiafia o ia e foaʻi mai manaʻoga talafeagai o o latou loto. (Salamo 37:4) O lea la, ia taulaʻi atu lou mafaufau i le faamoemoe o loo taatia mai i ou luma. Aua lava neʻi pei ou mafaufauga o mafaufauga leaga ma le faapiʻopiʻo o lenei lalolagi tuai a Satani. Afai ua e iloa ua tau ofi mai le agaga o lenei lalolagi i lou mafaufau ma lou loto, ia tatalo faatauanau atu iā Ieova mo “le filemu mai i le Atua, e silisili i mea uma lava e manatu i ai.” O lenā filemu mai le Atua, e leoleoina ai lou loto ma lou mafaufau.
21, 22. (a) O le ā se faamoemoe matagofie ua faatāuaina e le “motu o tagata e toʻatele”? (e) O le ā se vala o le faamoemoe faa-Kerisiano e sili ona tāua iā te oe, ma o le ā sau filifiliga e fai?
21 Ioe, o se faamoemoe matagofie e te mafaufau loloto i ai. Afai o oe o se tasi o le “motu o tagata e toʻatele” o ē o le a “sao mai i le puapuaga tele,” ia manatu i le olaga ofoofogia ua toeitiiti e mauaina. (Faaaliga 7:9, 14) Talu ai o le a lē toe iai Satani ma ana temoni i lenā taimi, o le a e maua ai le mapusaga lea e faigatā ona e malamalama i ai i le taimi nei. O le mea moni, e leai se tasi o i tatou ua ola i se olaga e aunoa ma ni omiga mai i taaʻiga leaga a Satani! Maʻeu le olioli pe a aveesea na omiga, aemaise o le galuega o le suia o le lalolagi e avea ma parataiso, i le taʻitaʻiga a Iesu ma i latou e toʻa 144,000 o le a pule faatasi ma ia i le lagi! E tatou te maofa i le faamoemoe o le aveesea o maʻi eseese uma, ma faafeiloaʻia ē e pele iā i tatou na i le tuugamau, ma tatou ola e pei ona finagalo i ai le Atua! A o faasolosolo ina tatou maua le tino lelei atoatoa, o le a toeitiiti ona maua lea o se isi taui e sili atu, o le tulaga lea ua folafolaina mai i le Roma 8:21
22 E finagalo Ieova ina ia e maua le saʻolotoga lea e sili atu i lo o le mea o e mafaufau i ai. Peitaʻi, ina ia e maua lenā saʻolotoga, e tāua tele le usiusitaʻi. Ioe, e matuā alu aogā au taumafaiga uma i le taimi nei ina ia usiusitaʻi ai iā Ieova i aso taʻitasi! O lea la, ia faaauau ona e atiaʻe lou faatuatua e sili ona paia, ina ia e tumau ai i le alofa o le Atua e oo i le faavavau!
^ pala. 12 Ua fai mai saienitisi e faasolosolo ona atiaʻe e le tino se lagona faapitoa e faatonutonu ai ona itutino, ma faagaoioi ai lima ma vae. O se faaaʻoaʻoga, o lenei lagona faapitoa ua mafai ai ona patipati ou lima a o moeiini ou mata. Na mou ese atu lenā lagona i se tagata maʻi, ma o le iʻuga e leʻi mafai ona toe tū i luga, pe savali, pe nofo foʻi i luga.
Faitau Atili
Faaa‘oa‘o i lo Latou Faatuatua
E faapefea ona tatou maua aogā i le taimi lenei, mai i le a‘oa‘oina e faatatau i tane ma fafine o le Tusi Paia na faaalia le faatuatua?


text:
O Lou Faamoemoega
Ua aoao mai e le Au Peresitene Sili o lou faamoemoega o se faiaoga o talavou, o le fesoasoani lea ia latou liua i le talalelei a Iesu Keriso.
O le ala i le liua o se mea e patino. E le tupu se liua i se fonotaga e tasi, vasega, po o na o se gaoioiga. O le iuga lava, e liua talavou i le ola ma le maelega i le talalelei i aso taitasi i le —tatalo, suesue i tusitusiga paia, tausia o poloaiga, faataunuuina o tiute o le perisitua ma isi tiute, auai atu i le malumalu, auauna atu i o latou aiga ma isi, ma faasoa atu le talalelei. A latou faia nei mea, ua amata ona ogatusa o latou manao, uiga faaalia, ma faatinoga ma le finagalo o le Tama Faalelagi. E oo ina latou fiafia ma mautinoa, ma ua latou fiafia e “e fai … ae le faamalosia” (2 Nifae 2:26). Latou te taumafai e usiusitai i uunaiga a le Agaga Paia, tetee atu i faaosoosoga, ma “fai mea [lelei] e tele i lo latou lava loto malie” (MF&F 58:27). E avea i latou ma “tagata paia e ala i le togiola a Keriso” (Mosaea 3:19).
E liua i tatou uma a o tatou aoao e savavali i le ala o le talalelei mo i tatou lava. I lau matafaioi, o le auala e te faauo atu ai, faamalosiau, ma lagolagoina talavou i lo latou tuuto faaletagata lava ia faaleagaga, ma le auala e te aoao atu ai ma aoao faatasi ma i latou i faatulagaga aloaia ma faatulagaga faasamasamanoa, o le a fesoasoani ai ia te i latou e tumau ai i le ala ma agai i luma i le liua patino, i le olaga atoa.